text:
Talenu, Ivwililenu Na Kuyoya 1 Mukanda Watete - Kuputuka Na Kalunga
개요: Adam, Noah, Job, Abraham. 24 sections. It has a picture book to go along with the recording. This is a Simple, Long version.
스크립트 번호: 418
언어: Luvale
주제: Creation; Multiple themes
청중: General
스타일: Monolog
장르: Bible Stories & Teac
세분화: Simple
목적: Teaching
성경 인용: Extensive
지위: Translation
스크립트 텍스트
Kulumbununa
Tunamimeneka mwane muvosena. Twayenu tulinangulenu hali vatu vamwe ava vapwileko hakulivanga hamavu. Talenu jino ha mivwimbimbi mumukanda uchila mukiko namivwilila. Kuli evi natulinangula kufuma vene mu mukanda waKalunga. Alumunenu muvwimbimbi unakavemo omu namwivwa. (Kwimba.)
Muvwimbimbi watete (1) Kalunga atengele Alama na tunyama nawa
Kuputuka 1:1 - 2:14
Kwatwama Kalunga umwe kaha. Apwa shipilitu. Atachikiza vyosena atwama nawa kwosena nakwosena. Hakuputuka Kalunga kaha ukawenyi apwileko; Na chuma cheka chauchi chapwileko lyehi shimbu kanda Kalunga. Akakaye tunamono ngana makumbi ano, kakapwilekoko. Kalunga ikiye atengele vyosena. Hakulivanga atengele musana. Numba nawa jino utanga tanga, mavwi na mavu. Ikiye ahanduwine nawa meya natunda ngocho jimbuto japutukile jino kusoka. Kalunga atengele likumbi, kakweji hamwe navatanganyika nawa. Keshi ovyo kahako, oloze Kalunga aumbile nawa mutu wa kuyoya hamavu kufuma kulukungu lwaha mavu Kaha ahwiminyinemo mwono wenyi. Ikiye mutu watete wakulivanga . Kalunga amuhanyine ou mutu wata na Ulemu waunene: Shikaho amutengele mutu muchifwanyisa cha ikiye Kalunga. Kalunga amutengele mutu mangana amutachikize, mangana Shipilitu yenyi hamwe na Shipilitu ya Kalunga vyipwenga hamwe. Vishinganyeka nakufwila chamutu vyalitavize na evi vyaKalunga kaha atambukile na Kalunga. Kalunga amulukile ikiye Alama. (Kwimba)
Muvwimbimbi wamuchivali (2) Pwevo Lya Alama
Kuputuka 1:27 - 28; Kuputuka 2:15 - 25
Jino Kalunga amuhakile Alama muwande wamwaza wa Etene. Kaha amulwezele ngwenyi muulamenga. Mwapwile mitondo yamiyachi namiyachi, na mutondo wakutachikijila kuwaha na kupihya na mutondo wakuyoya. Alama vamuhanyine lusesa mangana aluke tunyama vosena majina hamwe natujila. Kalunga avatengele nalunga na pwevo mwaya miyachi yavo yosena. Uze lunga Alama kapwilenga nawakulikafwanenyiko, Kalunga achimwene ngwenyi chinapihi. Ngocho ashinganyekele kumutengele Alama pwevo wa kulikafwa nenyi. Kalunga amusavalikile Alama tulo twatuvulu. Afumishileko lupachi lwa kukahachi ka Alama. Kalunga kulupachi elu kukiko atengele pwevo. Kaha Kalunga amuneheleleyo lunga. Lunga na pwevo vapwilenga uselesele, mukachi kavo kavalivwilenga sonyiko. Kalunga avakwiswile na kuvalweza ngwenyi, “Kasemenunga na kuvula hamavu. Kaha mukayulenga hamavu. Mukapwe nawa nawata hali vaishi vamuKalunga lwiji, na tujila vosena vatwama hamavu.” Kalunga avahanyine va Alama na Eve mitondo yosena yakwimako mihako nawa. (Kwimba)
Muvwimbimbi wamuchitatu (3) Linoka muwande
Kuputuka 2:16 - 17; Kuputuka 3; Isaya 14:12
Muze muwande, Kalunga amulwezele mutu ou Alama ngwenyi, “Kumitondo yosena yili omu wande unahase tuhu kulyako, oloze kanda namukalya ku kumutondo uze wakutachikijila kuwaha nakupihya. Kachi nge namukalyako namukafwa.” Oloze Satana ejile nakumwonga pwevo lya Alama. Ou Satana apwile iya? Ikiye apwile kangelo ka Kalunga, oloze alikangile na Kalunga ou amutengele. Kujina chenyi Satana chapwile kachi ngwenyi alitohwese nakulyeseka hamwe na Kalunga, chikiko chalingishile Satana kumuhanga mwilu. Alingile jino kupwa muka kole wa Kalunga. Ngocho Satana ejile kuli pwevo muze muwande muchifwanyisa cha linoka. Amwongele ngwenyi, enu ka mweshi kufwako nge namulya kumihako yamutondo uze namikanyisa Kalunga, wakutachikiza kuwaha na kupihya. Kaha uze pwevo hakwivwa ngocho aheleleko nakulya ahanyineko nawa nalunga lyenyi Alama. Omu valileko hahaze vene kukasumuka valimwene vali jino uselesele valivwilile sonyi. Kaha vatachikijile jino ngwavo tunavulumuna, Kalunga tunahono kumwononoka, nakumuhana ulemu. Echi chalingishile usoko wavo naKalunga kuhona kupwa nge omu wapwile hakavanga. Vakiko vali tongelele mafo vavene mangana valivembe na kumuchina Kalunga vamuswame. (Kwimba)
Muvwimbimbi wamuchiwana (4) Alama na Eve navapwa kusali ya Wande
Kuputuka 3:14 - 24
Kaha Kalunga ejile kuli Alama na pwevo lyenyi na kuhanjika kuvahulisa evi valingile. Vamulwezele omu avongelelemo linoka, Kalunga jino amwangwile linoka nakumwamba ngwenyi: “Mwomwo ove yove unalingisa ngana, naupwanga ukwangula, naukalavilanga halijimo lyove.” Avalwezele nawa va Alama na pwevo lyenyi omu nachikapwa kuzangamisa chavo. Kalunga ahanjikile kuli pwevo ngwenyi, “Nangukatohwesa misongo yove ha kusapuluka.” Kuli Alama nawa amwambile ngwenyi, “Mwomwo ove wevwililanga mu mazu apuwove nakulya ku mutondo, shikaho mavu nawapwanga akwangula. Nauzatangaho nangolo mangana ukalovole kulya chove.” Jino Kalunga avalingilile kuvwala cha lilambu lya kanyama nakuvavwika. Kushishisa mu mafo aze valiuvile vavene. Haze vene Kalunga avahangile. Nakuvafumisa muze muwande. Alama alukile pwevo lyenyi ngwenyi ikiye Eve. Kulyalymuna ngwavo ikiye ‘wakuyoya’. Eve asemene vana na Alama. Vatu vosena vafuma kuli Alama na Eve. Vakwechi chisemwa chashili yakufuma kuli va Alama na Eve. Mutu himutu na navulumuna nakulewununa Kalunga. Shikaho usoko na Kalunga unasepunuka. Oloze Kalunga amushikile Alama na Eve ngwenyi likumi limwe umwe wamutanga yavo mwakeza nakumuhasa Satana. Ou lunga kana mwakatunanga cheka naKalunga, nakulingisa usoko wetu na ikiye kupwa walambwe, na kutuhana kuyoya chamyaka yosena. (Kwimba)
Muvwimbimbi wamuchitanu (5) Nowa mwasonga wato waunene
Kuputuka 6:1 - 7:5
Jino vana Alama na Eve nachisemunwino chashishilemo vavulile chikuma. Oloze vazalile naupapwoki navilinga vyavo nawa vyapihilenga kumeso aKalunga. Kaha Kalunga apihililile nakulinyenga mumuchima wenyi. Hali mutu ou atengele. Mumyaka vene yize kwapwile lunga walijina lya Nowa. Kalunga awahilililenga nenyi kaha likumbi limwe Kalunga alwezele Nowa ngwenyi, “Nangunongesa vatu vosena vali hamavu mwomwo hamavu hanazale lyehi naulyanyi. Nowa, songa wato waunene. Tala nguli nakuneha livaji hamavu hosena mangana livanongese ava vakwechi myono yakuyoya ngwatengele. Oloze nanguhaka lushiko nayove. Shikaho yako wingile muwato waunene, yove napuwove hamwe navana vove namapwevo javo hamwe. Kaha ukambatako ku tunyama nakuli tujila, kumiyachi yavo yosena. Ukengile nawo muze muwato waunene kaha ukavalame vavatonyi, yove nawa ukalimbachila kulya chove nawa hamwe natunyama vosena vaze naukapwa navo muze muwato waunene.” Amulwezele Kalunga cheka nawa Nowa omu mwatela kusongela uze wato waunene. Nowa alingile vyosena vamulwezele kuli Kalunga. Nowa anangwilenga nawa nakuva lweza vatu vatwame mwamwaza nakulikata chavo hamwe naKalunga kavo. (Kwimba)
Muvwimbimbi wamuchitanu naumwe (6) Livaji lyalinene
Kuputuka 7:6 - 23
Omu Nowa akumishile kusonga uze wato waunene, Nowa, na tanga yenyi vengilile muze muwato waunene hamwe na tunyama engilile navo muwato waunene. Kalunga asokele kulipito nakuvasokelelamo. Vula jino yapatukile kunoka hamavu makumbi makumi awana. Tuselwoke twameya va tuvikile kwishi ya mavu. Ngocho hamavu hosena hapwile livaji lyalinene. Vatu natunyama vosena vapwile kuweluka wauze wato waunene vafwile. (Kwimba)
Muvwimbimbi wamuchitanu nayivali (7) Kangolo lushiko lwa Kalunga
Kuputuka 7:24 - 9:17
Jino Nowa natanga yenyi natunyama vapwile muze muwato waunene mwaka umwe. Vula kayanokele cheka hamavuko meya omine chau. Vosena vapwile muze mu wato waunene. Kalunga jino asokwelele ku chikolo kaha valovokelemo. Kaha Nowa amutungililile lijiko lyakulumbila Kalunga. Nganomu munamono hano. Nowa ambachile kanyama kupwa wana wakulumba halijiko lyakulumbila Yehova. Echi chamwivwishile jino Kalunga kuwaha. Alishingile lushiko ngwenyi kangweshi cheka kukanongesa cheka tengeso yami yavaka kuyoya nalivajiko. Nanguhaka chijikizo chalushiko mwilu chakongolo. Shikaho nalelo lino ngana cheji kutwanukisanga muchano wenyi. (Kwimba)
Muvwimbimbi wamuchitanu nayitatu (8) Kaposhi Kambavele
Kuputuka 11:1 - 9
Kalunga alwezele va Nowa hamwe nava na venyi vatatu ngwenyi vakaseme vana vavo vavavulu nakuzalisa kaye kosena. Oloze vakachisemunwino chavo kavevwililileko, vashinganyekele kuli kungulula hamwe mangana vatunge limbo lyalinene nakaposhi wamusuku wakuheta na mwilu. Vazangile kulitohwesa vavene nakukana kumutohwesa Kalunga. Kalunga amwene limbo lize vatungile nauze kaposhi vatungile, kaha atachikijile kulikanga nakulitohwesa chavo. Kaha Kalunga jino alyambile mumuchima wenyi ngwenyi, “Vatu vosena vanapu umwe vali nakuhanjika lilimi limwe, echi vanaputuka kulinga kaveshi kakweshi na chuma nachikavakahuhwilako. Twatuyenu, tusulukenu hamavu mangana tuvaluwanganyise lilimi lyavo kuchina muli vakivo namupwa kulivwasana umwe namukwavo.” Kaha alingilemo. Muno mumuvwimbimbi kana, vatu jino kavalivwasanyine umwe namukwavoko. Kaha limbo lize kavalitungile chekako oloze vatu vaze vali mwangililile nakuya nakuyoyela kumitamba yikwavo. (Kwimba)
Muvwimbimbi wamuchitanu nayiwana (9) Yopa mwalemesa Kalunga
Yopa 1:1 - 12
Jino kwapwile lunga umwe wa lijina lya Yopa. Ikiye amulemeselenga nakumwalisa umwe kaha Kalunga wamuchano. Yopa apwile wakuzeneka katenga, wakulonga wakulihenda nawa ku kupihya. Apwile nawa navana vamalunga vatanu navavali, vamapwevo vapwile vatatu. Ikiye ahanyinyinengako vanavenyi mawana akulyanukila. Alombelenga kuli Kalunga mangana ahase kukonekela vana venyi. Kachi nge, vanamuvulumuna Kalunga kavo.
Kalunga amwivwililenga Yopa kuwaha. Yopa jino vamukiswile kuli Kalunga hakumuhana luheto lwalunene, Yopa apwile namautanga avimuna hamwe navangamba vavavulu. Likumbi limwe Satana aliwanyine naKalunga. Kalunga amulwezele Satana ngwenyi ou Yopa ikiye mutu ngulinakwivwila kuwaha. Satana haze vene aputukile kumwimanyina nakole Yopa nakumuvangijikila kumeso aKalunga. Ngwenyi ou Yopa ali nakukulemesa, na kukwalisa ove Kalunga mwomwo yaluheto unamuhane, “Kachi nge ove naumwangula nakumutambula luheto lwosena ali nalwo, ikiye mwakutoleka.” Kalunga nawa atachikijile makuli nakwonga chosena cha Satana. Kalunga cheka nawa atakijile Yopa napu mutu wamwenemwene ou vazangile kuli Kalunga amwivwishilenga kuwaha. Kalunga amuhanyine lusesa Satana amweseke Yopa amutambule vyosena vize apwile navyo Yopa. (Kwimba)
Muvwimbimbi wamulikumi (10) Kulishona cha Yopa
Yopa 1:13 - 22
Ou muvwimbimbi, unatulweze ukalu wa pwile hali Yopa. Vangamba jenyi va munehelelenga mijimbu yayipi. Ngamba yenyi umwe ejile kuli ikiye Yopa lumbushi amulwezele mazu ngwenyi vaka-kole valukukanga nakujiha va ngamba jove nakwiva nawa navangombe jove vaze vaku-koka matemba nakulimisa, navimbulu. Omu uze kanganda apwile kanda akumise kwaula weka cheka ejile. Kaha amulweze nawa mujimbu ukwavo ngwenyi, kwasolokanga muveso jino ou muveso washikishilanga hali mikoko jove nahali tufunga nakuvajiha. Ngamba mukwavo nawa nayikiye ejile kuli Yopa. Amulwezele ngwenyi vihwanga valukukanga mikoko jove kaha vosena vanavevi. Kanganda mukwavo ejile nakulweza jino mujimbu waupi chikuma, kaha amulwezele ngwenyi, “Ove mwata! Shimbu vana vove vapwanga nakuli kungulula nakulya kuzuvo yaumwe, kakundukundu wamunene atutulanga zuvo nakujiha vosena.” Ou jino ukiko wapwile mujimbu waupi chikuma hamijimbu yosena kuli Yopa. Jino Yopa omu evwile eyi mijimbu yosena ngocho. Ikiye atewile kumutwe wenyi afukamine mambuli enyi hamavu nakuli lambanga hamavu. Jino alyambile ngwenyi, “Yehova anguhanyine kaha nawa ikiye natambula. Kaha lijina lyenyi lileme.” Numba mu vyuma vyavikalu vize vyamuwanyine, Yopa kamuhombwanyishile Kalungako chipwe kumuleununa chipwe kuyayavala. Oloze ikiye apwilenga nakumusakwilila Kalunga. (Kwimba)
Muvwimbimbi wamulikumi na umwe (11) Kuyanda cha Yopa
Yopa 2:1 - 41:34
Satana amwene ngwenyi Yopa kumana ikiye ali lika nakutwalilaho nakumwalisa Kalunga, Jino Satana alwezele kalunga ngwenyi, “Kachi nge ove nawenyeka mujimba wenyi kaha ikiye mwakwangula ove Kalunga.” Kaha Kalunga amwitavishile satana amweseke tuhu Yopa. Satana anehele musongo wamahute hamujimba wenyi wosena. Yopa ambachile chihanda chachizanda nakulikonga ha mujimba wenyi wosena. Jino pwevo lya Yopa ahanjikile kuli lunga lyenyi Yopa ngwenyi, “Mwangule Kalunga mangana ufwenga kwove!” Jino Yopa amukumbulwile ngwenyi, “Tutambule kuwaha oloze tukane kutambula kupihya numba?” Masepa jenyi nawa vawana vejilenga kuli ikiye nakumwamba hamakumbi amavulu. Vasakilenga vatachize mwomwo ika ou Yopa ali nakuyanda ngana.
Vakiko valyambile ngwavo Yopa pamo nalingi mwamupi kuli Kalunga. Shikaho jino alinakumuzangamisa. Mazu osena vahanjikile vaze masepa jenyi Yopa kawetavilileko. Ahehwilenga jijila ja Kalunga kenyi, Yopa kamusezele Kalunga kenyiko. Shikaho Kalunga ejile nakulisolola kuli vaze masepa jayopa, Kalunga kavamweneseleko mwomwo ika Yopa ahichilile muukulu uze, Kalunga ukwechi ngolo kaha ngolo jenyi kajatwama nahajakuminakoko. Kalunga atachikiza vyuma vyosena atachikize vize vyamwenemwene atela kutuhana. Keshi ngocho kahako, ikiye cheka nawa atachikiza mwomwo ika echi kwechelelanga ukalu utuwane mukuyoya chetu. (Kwimba)
Muvwimbimbi wamulikumi nayivali (12) Yopa navamushishilamo
Yopa 42:1 - 17
Muvwimbimbi kana ou tunamono Yopa ali kanawa na kupwa lihando cheka. Jino nangumilweza omu chasolokele. Hamakumbi aze Yopa alihumanganyine na Kalunga, Yopa anukile kulema chaKalunga naunene wenyi. Kaha alimwene kuhengesa chenyi hakusaka kumuhula Kalunga jila jenyi nakujina chenyi. Kalunga atenukilile nawa Elifwaze, umwe wavaze masepa ja Yopa vejilenga nakumuhenda Yopa, ngwenyi, “Ami Kalunga nguli na matoto nayove namasepa jove, mwomwo kamwahanjikanga mwamwenemweneko, hakunguvuluka ami Kalunga.” Nganomu alingile ngamba yami Yopako. Avalwezele ngwenyi yenu kuli Yopa mukalihanyine wana wakulumba enu vavene. Kaha mwakalembelela hali enu. Yopa avalombelele masepa jenyi. Kalunga atambwile chize kulomba. Omu vyalingile vyosena evi vinahichi lyehi Kalunga amwanukile Yopa kaha amuwahishile cheka amuhanyine luheto nawa. Masepa navausoko ja Yopa vejile nakulya nenyi vamunehelele mawana. Kalunga amuhanyine Yopa nawa vana vamalunga vatanu navavali navana vamapwevo nawa va mwaza vihanga vatatu. Ngocho jino Yopa ayoyele myaka yayivulu amwene vazukulu jenyi kaha afwile muushinakaji wenyi.
Muvwimbimbi wamulikumi nayitatu (13) Apalama mwaseza lifuchi lyenyi
Kuputuka 12:1 - 13:4
Muvwimbimbi ou munamonomo Apalama na puwenyi Salai, hamwe namuhya wenyi Lote navangamba Javo. Vali nakuya jino tunda yayisuku chikuma, mwomwo Kalunga amulwezele Apalama ngwenyi, “Seza lifuchi lyove, navakuzuvo yaiso uyenga kulifuchi lize nangukulweza. Nangukakulingisa ukapwe umuyachi waunene nangukakisula ove. Vatu vosena vahamavu navakapwa vakukisula muli ove.” Ngocho Apalama afwelele chikupu kushika cha Kalunga chize amushikile. Ikiye na tanga vafumine mulifuchi lize apwile navayise. Akatukile ikiye navangamba jenyi navaze apwile navo, vambachile luheto lwavo vayile. Vata mbukile makumbi amavulu palanga nomu vahetele mulifuchi lya Kanane. Muze vene kalunga alisolwelele kuli Apalama nakumulweza ngwenyi, “Nangukakuhana eli lifuchi kuli vakaTanga yove.” Apalama apwilenga nakutambuka lika nomu ahetele kushekeme kusulo ya lifuchi lya Kanane, zala ya kalombolombo yengilile muze mulifuchi lyosena. Kamwapwile chipwe kulya chimweko mangana valyenga. Apalama hamwe navatu jenyi vanungulukile nakuya ku lifuchi likwavo lya Ijipitu, mangana vakatondeko kulya. Hakukuma chazala yakalombombo Apalama ahilukile cheka ku lifuchi lya Kanane, mwomwo afwelele jishiko amushikile Kalunga. (Kwimba)
Muvwimbimbi wamulikumi nayiwana (14) Apalama na Lote
Kuputuka 13:5 - 18
Apalama na Lote vatwaminenga hamwe mulifuchi lya Kanane. Vapichile vimuna vavavulu jino kakwapwile chana chachinene chakuvalishila vimunako. Kaha likumbi limwe tufunga twavo vaputukile jino kulikokojesa. Apalama ambile kuli Lote ngwenyi, “Kanda natulizungisako. Chipwe mukachi kafunga twove nava vayamiko. Yove na yami tunapu muundumbu wetu. Kaha yove achisakule kala kumutamba oku usake uyengako.” Jino Lote alisakwilile kuze kwapwile kwamwaza nakulisuulwisa yivene. Asakwile chana chawilo chakukalwiji Yotau. Akuze nawa kwapwile membo eka amanene akutwamako. Lote atungile kuze vene kwapwile chinema chachinene chapwile kwakamwihi nayize nganda yayinene vavulukilenga ngwavo Sotome. Vatu vatwaminenga musotome vilinga vyavo vyapwilenga vyaupapwoki kavamwivwishilenga kuwaha kalungako. Oloze Apalama kwenyi aliyoyelelenga muchana cha lifuchi lya Kanane. Muze Kalunga alisolwele kuli ikiye cheka nakumwamba ngwenyi, “Lifuchi eli unamono ngana nangukuhanalyo kupwa lyove nava katanga yove myaka yosena.” (Kwimba)
Muvwimbimbi wamulikumi nayitanu (15) Apalama navalihumangana na Mwangana wa Kuunda
Kuputuka 14:1 - 24
Hashimbu yize Lote atwaminenga muchinema chize, jita yejile kuze. Lote na vakatanga yenyi vosena vavakwachile ulamba nakuya navo hamwe navatu vakwavo vapwilenga mulifuchi lya Sotome. Jino Apalama alongesele lizavu lyavaka kwasa jita, kaha akatukile nakuya navo vakapululule Lote kujita kana. Kaha vayile nakulwa na vaka-kole. Vaka-kole vavajihile nakupululula vosena vaze vakwachile naluheto lwavo. Omu vafumine kujita, valihumanganyine. Namwangana nge omu munamono hamuvwimbimbi ou mwangana lijina lyenyi ikiye Mekizeteke. Mwangana wa nganda yayinene vavulukile nga ngwavo Salema, kulumbununa ngwavo “kuunda”. Ou mwangana apwilenga nawa kapilishitu ka Kalunga ou alitulaho alifukwilenga kuli ikiye. Ikiye anehele vindanda na vinyo kuli Apalama ahanjikile kuli Apalama ngwenyi, “Ove upwenga wuwakukisula kuli Kalunga wakulitulaho. Ou ahananga vakakole jove mumavoko ove.” Ngocho Apalama alifukwile hamavu kumeso a Mekizeteke nakumuhana mawana. Jino mwangana wa Sotome nayikiye asakile amuhane Apalama mawana mwomwo amupulwilile ou mwangana vatu jenyi, oloze Apalama akanyine kutambula uze wana kuli mwangana wamupi. (Kwimba)
Muvwimbimbi wamulikumi nayitanu naumwe (16) Apalama navatanganyika
Kuputuka 15:1 - 21; Kuputuka 17:1 - 19
Jino omu alingile Apalama hanapululula lyehi Lote hamwe navaze vosena vapwile mu Sotome. Lote jino ahilukile cheka mulifuchi lize mwapwilenga valinga vyavipi. Oloze Kalunga amulwezele Apalama ngwenyi, “Ove Apalama kanda wivwa womako. Ami yami lukepwe lyove. Nangukakuhana fweto yayinene.” Oloze Apalama anyengetelelenga muchima wenyi mwomwo Kalunga kamuhanyine mwana walungako mangana apwenga swana yenyi. Kaha Kalunga amulowele kuweluka nakumulweza ngwenyi, “Andula meso ove utale kwilu lava jino vatanganyika. Mukiko vene muna vakapwa vakatanga yove mukuvula chavo nge vatanganyika.” Apalama etavile lushiko amulwezele Kalunga, chipwe tuhu kapwile namwanako. Kaha Kalunga atambwile lufwelelo lya Apalama, lufwelelo luze lwa mulingishile kwoloka na kalunga. (Kwimba)
Muvwimbimbi wamulikumi nayitanu nayivali (17) Uze kemba Ishimele
Kuputuka 16 na 17
Talenu! Apalama ali lyehi na mwana walunga. Chapwile ngana: Apalama atwaminenga mulifuchi lya Kanane likumi lya myaka, atalililenga akatambule chize amushikile Kalunga kamuhana, jino Salai pwevo lya Apalama, kapwile na mwanako. Kaha Salai apwile na ngamba yenyi wapwevo apwile ikiye Hangale. Oloze ou Salai asakile Hangale aseme mwana na Apalama, Salai jino akamutambule uze mwana akamulingise kupwa mwanenyi wa mulijimo lyenyi. Mukiko vene mwa yilenga chisemwa chavo hamakumbi aze. Kaha uze Hangale ndungo ya Salai alimwene na Apalama apwile nalijimo lyakuli Apalama. Haze vene Salai pwevo lya Apalama evwile jino lushiushiu ngocho ayanjishilenga Hangale. Haze vene Hangale achinyine kumeso a Salai. Kangelo kaKalunga amuwanyine Hangale kaha amuvendenjekele. Kalunga amulwezele Hangale, “Linwomu vene naupwa namwana wa lunga. Ukamuluka ngwove ikiye Ishimele, mwomwo Kalunga nevu kuyanda chove.” Kulumbununa ngwavo ‘Kalunga nevuko’. “Ou kemba ikiye mwakapwanga nge chimbulu muchipapa; mavoko enyi nawakapwa hali vatu. Mavoko avatu nawa na wakapwa hali ikiye, Mwakayoyanga na kole navandumwenyi vosena.” Ishimele asemukile jino ikiye sevo yavatu vamuyachi wamaalambu. Mwahichile myaka likumi nayitatu numba uze kemba walijina lya Ishimele asemuke, Kalunga ejile kuli Apalama nakwamba ngwenyi, “Ami yami Kalunga wangolo josena; tambukanga kumeso ami upwenga wakuzeneka katenga. Kaha nangukolesa lushiko lwami ngunalishiki mukachi kove na yami shikaho tanga yove vakavule kuhambakana. Elu lukiko lushiko lyami na yove ngwami: naukapwa nawa usevo yamafuchi osena. Kaveshi kukavuluka cheka ngwavo Apalamako; Lijina lyove ove jino Apalahama, nangukulingisa upwenga usevo yava kamafuchi osena ahamavu.” Mwomwo Kalunga amulukile lijina lyalihya, kaha Apalahama atachikijile ngwenyi Kalunga mwakamuhana chisemunwino cha chinene. Kalunga ahanjikile cheka kuli Apalahama nakumulweza ngwenyi, “Lifuchi lya Kanane lyosena nangu kalihana kuli ove navakachisemumwino vosena navakeza kulutwelwove; nangukapwa ngu Kalunga kavo. Kaha nawa hali puwove Salai. Sala likiko lijina lyenyi. Nangumukisula na kukuhana mwana wa lunga muli ikiye mwaka-sema mwana walunga. Cheka Sala mwakapwa nevo yava kamafuchi osena. Vamyangana ja mafuchi navakalovoka muli ikiye.” (Kwimba)
Muvwimbimbi wamulikumi nayitanu nayitatu (18) Vangeji vatatu
Kuputuka 18:1 - 15
Likumbi limwe malunga vatatu vejile kuli Apalahama kumbalaka yenyi. Hakachi kavaze malunga vatatu, umwe apwile Kalunga ivene. Omu avamwene Apalahama alimbilile chameso hamavu alifukwile kumeso avo. Kaha akatukile ayile amulwezele puwenyi Sala mangana avatelekele kulya. Ngocho Sala ateleke kaha vava zumbwile vaze malunga. Omu Apalahama anehele kulya kumeso avo vamuhulile ngwavo, “Nyi puwove ali kulihi ou vene Sala?” Apalahama avakumbulwile ngwenyi, “Ali mwane muze mumbalaka.” Kaha Kalunga amushikile Apalahama ngwenyi, “Tala ami nangukeza cheka kuli ove hamwaka nawizaho halwola vene luno. Sala ou puwove mwakemita lijimo naku kasema mwana walunga.” Oloze Sala omu evwileko, asehele mwomwo Sala apwile hanakolo lyehi chikuma myaka yenyi yakusemuka inahichile lyehi. Kalunga amuhulishile Apalahama ngwenyi, “Puwove Sala nasehe ika omu nambe ngwenyi, ‘Nanguhasa kusema mwana oholili omu ngunashinakajiwa lyehi ngana?’” Kalunga ahanjikile ngwenyi, “Kuli chuma chimwe chachikalu kuli Ami tahi? Kumana jino nangukeza kuli ove cheka halwola lwakutongola mwaka nawizaho numba jino puwove Sala mwakapwa na mwana walunga.” (Kwimba)
Muvwimbimbi wamulikumi nayitanu nayiwana (19) Apalahama mwahakwila Sotome
Kuputuka 18:16 - 19:29
Omu jino vaze vangeji vakatukile nakuya muungeji wavo, na Apalahama nawa apwile na kutambuka navo mu nyima yavo. Vatalishilenga chakuya ku Sotome. Kaha Kalunga amulwezele Apalahama ngwenyi ngunalakana kuya kulifuchi lya Sotome mwomwo Kalunga ajinyine kunongesa membo aze apwile kusotome na ngomola mwomwo vilinga vyavatu kana Kalunga kevwile navyo kuwahako. Hakiko kalunga ajinyine kuvazangamisa. Vasezele nawa vishinganyeka vya Kalunga vyakujila vya hali lunga na pwevo. Kaha naulyanyi nawa wavulile. Apalahama anukile Lote. Ahanjikile kuli Kalunga amwihwile ngwenyi, “Emwata naukavazangamisa vaka-kwoloka nava kuhengesa hamwe tahi? Kumana muka-kusopesa vaka-mavu ahonene ika kulinga mwamwenemwene?” Apalahama haze vene aputukile kulembelela Kalunga. Kalunga amulwezele Apalahama ngwenyi kangweshi kukanongesa Sotomeko nge namukwapwa vaka-kwoloka likumi. Omu Kalunga akumishile kuhanjika mazu awa kuli Apalahama, kaha amusezele Apalahama ahilukile kwimbo. Oloze mu Sotome kamwapwile vangamba jaKalunga likumiko. Vaze Tunganda twa Kalunga vavali hakwingila muze mulifuchi lya Sotome vamwenemo vilinga vawunyengwe muli vatu. Shikaho Kalunga asolwele kekhe hali Lote. Vaze tunganda twaKalunga vakiko vamulwezele Lote afumemo, alovokemo musotome hamwe natanga yenyi. Vamulwezele nawa ngwavo kanda utala kunyimako. Ngocho Kalunga atumine kakahya kufuma mwilu kochele lifuchi lya Sotome na ngomola vatu vosena vapwile muze vanongele. Lote natanga yenyi vachinyinemo. Oloze pwevo lyalote omu vapwile nakulovokamo atalile munyima alumukile kaumbu kamungwa. Apalahama amulembelele Kalunga apulule vatu vosena vaka-kwoloka. Oloze Lote navana venyi vamapwevo vayoyele, mwomwo Kalunga anukile Apalahama hakulembelela hali Lote. (Kwimba)
Muvwimbimbi makumi avali (20) Apalahama na chilumba
Kuputuka 21:1 - 22:19
Jino Sala pwevo lya Apalahama ahetele mu myaka makumi atanu na wana (90) kaha asemene mwana wa lunga, Nganomu amu shikile Kalunga Apalahama. Apalahama ahetele myaka likulukaji limwe (100). Uze mwana walunga vamulukile ngwavo ikiye Isaka, kulumbununa ngwavo “miselo”. Omu apwile mukweze kanda akole, Kalunga amwesekele Apalahama lufwelelo lyenyi. Amwambile ngwenyi, “Ove Apalahama mbata ou mwanove Isaka wazanga kanguhaneyo kupwa wana wakungulumbila ami.” Ngocho Apalahama ononokele mulizu lyaKalunga kaha alongesele vyosena ayile kuchana na mwanenyi Isaka. Kupwa wana wakulumba waKalunga. Apalahama ambachile jikunyi nakumutwikajo isaka. Oloze ikiye Apalahama ambachile kakahya na poko. Omu vapwile vose vavali hamwe, Isaka amuhulishile, “Tata nyi mwana mukoko wawana wakulumba ali kulihi?” Apalahama akumbulwile, “Kalunga ivene, Mwalitalila chimuna wawana wakulumba ove mwanami.” Apalahama atungile lijiko lyakulumbila, ahakileho jikunyi, mwanenyi amukashile nakumusavalika halijiko lyakulumbila lize atungile Apalahama. Asolomwene poko yenyi mangana jino amujihe Isaka, kangelo kaKalunga ahanjikile kuli Apalahama nakumuhuhuma, “Kanda unangika mavoko ove hali owo mwanako, chipwe kumulinga mweka. Jino ngunatachikiza ngwami unevu woma waKalunga, mwomwo kawanguminyine ami mwanoveko, ikiye mwanove umwe kaha.” Apalahama amwene livuvu lya mwana mukoko nalijingila mukachi kachiputa. Amumbachile nakumuhana kapwa wana wakulumba kushisa muli Isaka. Kalunga amulwezele Apalahama ngwenyi, “Shikaho ove Apalahama yove kawanguminyine ami mwanoveko, mwanove umwe kaha. Ami nagulishinga kuli ove halijina lyami ami ivene ngwami: nangukakukisula ove nakukuhana ove tanga yiyivulu. Navakavula nge omu vavula vatanganyika vamwilu nge nawa musekeseke kungenge yakukalunga-lwiji. Kuhichila muli ove tanga yosena vakamafuchi osena hamavu navakapwa vakukisula, mwomwo hakwononoka chove kuli ami.” (Kwimba)
Muvwimbimbi makumi avali naumwe (21) Apalahama nava ngamba jenyi
Kuputuka 24:1 - 25:11
Jino Apalahama omu apwile hana shinakajiwa lyehi, kaha asanyikile vangamba jenyi ahanjikile kuli vakiko ngwenyi, “Lishingenu likumbi lyalelo ngwenu namukahiluka kulifuchi lyami nakulivausoko jami, nakumumbachilako ou mwanami pwevo, Isaka.” Apalahama kazangile mwanenyi aseze eli lifuchi lyalushiko lyaKalungako, chipwe nakumbachila mwanenyi pwevo wakufuma mu Kananeko. Vangamba jenyi vononokele kumazu aze avalwezele Apalahama, kaha uze ngamba akatukile nakuya kulifuchi lya Nahole. Kuze amulombele Kalunga amutwaminyine hakuka musakwila pwevo wamwenemwene Isaka. Mwana pwevo wa mwaza kumeso lijina lyenyi Laveka ejile kulishima nakuswita meya. Aswichile meya muze mulishima nakumuhana ngamba ya Apalahama na kuli va ngamela vaze apwile navo likumi. Ngamba ya Apalahama atachikijile jino ngwenyi Kalunga nangutwaminyina kuli ou mwana pwevo. Ikiye ngulinakutonda, Kalunga nangutwaminyina vene. Kumana ou mwana pwevo ikiye muzukulu lya songo ya Apalahama. Uze ngamba afukamine hamavu kumeso a Kalunga amwalishile ikiye, mwomwo amukumbulwile muze alombele naku mutwaminyina hakuya kuli vaka-tanga ya mwata wenyi. Ngocho jino uze mwana pwevo Laveka alingile jino kupwa pwevo lya Isaka. Apalahama afwile omu ahetele myaka likulukaji limwe na makumi atanu na vali namyaka itanu (175). (Kwimba)
Muvwimbimbi makumi avali nayivali (22) Yesu mwasemuka
Mateu 1:18 - 25; Ngalesha 4:4, 5
Mazu aKalunga apwa amuchano. Ikiye kapwa muka-kwongako. Mwomwo amulwezele Alama ngwenyi likumbi limwe ami nangukatuma ou Wami ngwasakula mangana akamuchike Satana. Amulwezele Nowa ngwenyi nangukanongesa vaka-kulinga mwakuhenga. Kalunga nawa amu mwenesele Yopa vyuma vyamwaza eji kutulingilanga etu. Amulwezele nawa Apalahama kulama jishiko jenyi. Hamuvwimbimbi kana ou tunamono kemba lijina lyenyi Yesu. Asemukile mulwola lwamwenemwene mulifuchi lyava Fwilishite, Navalyalumuna ngwavo likiko Isalele. Naye ya Yesu apwile lijina lyenyi Maliya. Apwile wakutanga ya Apalahama naIsaka. Maliya apwile mujike kalimwene nalungako Palanga nakukusemuka cha Yesu apwile nalijimo lyakuli shipilitu wajila. Yesu kapwile naise waku chisemwa chautuko. Kalunga ikiye ise. Yesu kaha nahase kuneha jikisu kuli vatu vaha-kaye vosena hamavu. Ikiye ambachile kulikehesa chosena chautu mangana etu kulutwe tukawane ulemu kuli Kalunga. Asemukile mukutesamo lushiko lwaKalunga luze ngwavo Satana likumbi limwe navaka mu chika mutwe. Mangana vatu vosena vakasokoke muundungo wa Satana. Yesu ejile mangana atuswenyese cheka kuli Kalunga. (Kwimba)
Muvwimbimbi makumi avali nayitatu (23) Kufwa cha Yesu
Ngalesha 3:13 - 14
Kaha Yesu azovolokelenga nakupwa jino vupu ya lunga, Aputukilenga kunangula vatu jijila jaKalunga. Nakulinga vinjikizo vyakusolwesa nakulilumbununa ivene chikupu afumine kuli Kalunga. Vatwamina vamwe vamumauka amakumbi aze kavamwitavililengako ikiye. Vamujihile Yesu hakupapalila ha chitondo chakusepasana. Kaha liswalale umwe ambachile likunga nakumutuva Yesu kuluhachi lwenyi vamone vene Yesu nafu. Shimbu kanda Yesu asemuke hano hamavu. Kalunga amulwezele Alama ngwenyi naukafwa nge naukalya kumihako yauze mutondo. Tuvosena tunalikange nakuhona kumwononoka, kufwa chahaya myaka chatutela. Tachikizenu nawa ngwenu nge muze Kalunga amuhanyine Apalahama uze livuvu lya mwana mukoko amujihe kupwa wana wa chilumba wakushishisa muli Isaka. Ngocho mukiko nawa Kalunga, hazangi yakutuzanga etu kuchina vatu vosena navakanonga, chize chahaya myaka. Atumine Yesu hali yove na yami kupwa wana wakulumba ha milonga yetu yashili najisonyi javatu vosena. Kalunga atuzanga tupwenga tuvana venyi. Eyo, mukiko mwaya muchima waKalunga. Oloze shili na sonyi vinanehe kutu handunwisa mukachi ketu naKalunga. Yesu ikiye jila yakututwala na kutuhilwisa kuli ise Kalunga. Yesu ejile mangana yove na yami akatuhilwise na kutuwanyisa kuli Kalunga ketu. (Kwimba)
Muvwimbimbi makumi avali nayiwana (24) Yesu ayoya
Yowano 20:19 - 29
Jino tumbaji twa Yesu vasavalikile mujimba wenyi mu chimbumbe. Mujimba wenyi wapwile mu chimbumbe makumbi atatu. Kalunga amusangwile kufuma kuvafu! Kufwa kachapwile na ngolo jakukanyisa Yesuko, ou Mwana Kalunga. Omu alingile Yesu nasa nguka lyehi alisolwele nawa kuli tumbaji. Kaha vakiko valikomokelele. Kambaji umwe, walijina lya Tomase, kapwile hamwe navakwavo omu alisolwele Yesu kuli vakikoko. Tomase ambile kuli vakwavo ngwenyi, “Kuvanga nganamono viveza vyajimbandu jajimbambo mumavoko enyi. Nakuhaka nawa munwe wami muze vapapalilile jimbambo, ngukwate na mavoko ami kuluhachi kuze vamutuvile likunga, numba ami ngwitave.” Jino omu mwahichile chalumingo chimwe Yesu alisolwelele cheka kuli tumbaji. Kaha vosena valikomokelele. Tutalenu ha muvwimbimbi ou kanawa. Tunamumono Yesu ali na kumulweza Tomase viveza, na jimbandu jajimbambo vamupapalilile mumavoko enyi. Kaha amulwezele ahake mavoko enyi kuluhachi. Yesu amuhuhumwine Tomase, “Kanda naupwa umuka kukakasanangako fwelelanga.” Tomase afwelele. Yesu avalwezele ngwenyi, “Vanatokwa vaze vanetava chakuzeneka kungumona ami.” Shikaho etu katwatela kupwa nganomu alingile Tomaseko ikiye akakasanyine mulwilo mwata wenyi, Kalunga kenyi. Etu twatela kupwa nachivezu chakwanuka ngwetu mazu aze ahanjikile Kalunga kuli Alama ngwenyi nangukatuma umwe ikiye mwakeza nakuchika Satana nakwenyeka ngolo jaliyavolo hali etu. Yesu afwile hakulusu asanguka kuvafu, Amuhashile Satana. Satana keshi nangolo hali vatu vaze vamufwelela Yesu na kwononoka mwata Yesuko. Nganomu Kalunga amushikile Apalahama lushiko ngwenyi, “Muli ove Apalahama vakamafuchi nava kavakisula kuhichila muli yove.” Kukisula kana chinapu jishili jetu vanajikonekela na jisonyi jetu vanajifumisa. Natu tambula kuyoya chachihya muli Yesu. Ulemu na usoko wetu naKalunga unahiluka cheka. Tunahase kufwa etu kumujimba natuyoya hali Kalunga myaka yosena. Kukisula kana nachiza kaha hakufwelela muli Yesu. Kuhichila mu vyosena evi, kalunga mwatambula ulemu waunene.


c: text/html

text:
Talenu, Ivwililenu Na Kuyoya 6 Mukanda Wamuchitanu Naumwe Yesu, Mulongeshi, Muka-Kuka
Grandes lignes: From Matthew and Mark. 24 sections. It has a picture book to go along with the recording.
Numéro de texte: 423
Langue: Luvale
Thème: Life of Christ; Multiple themes
Audience: General
Style: Monolog
Genre: Bible Stories & Teac
Compréhension: General
Objectif: Teaching
Citation biblique: Extensive
Statut: Translation
Corps du texte
Kulumbununa
Tunameneka mwane. Twayenu tuli humanganenu na muka kunangula wamunene. Lijina lyenyi ikiye Yesu. Talenu ha mivwimbimbi yili mu mukanda waulombo ulauluka kaha alumuna jino muvwimbimbi unashishimo omu nawivwa yove echi chivumo. (Kwimba)
Muvwimbimbi watete (1) Yesu mwanangula vatu
Mateu 5
Mu muvwimbimbi ou tunamono Yesu ali nakunangula vatu vihande vya Kalunga. Ikiye afumine kuli Kalunga. Mwomwo ikiye apwa Mwana Kalunga ukawenyi lyamunwe kaha, atachikiza vya Kalunga vyosena. Kalunga ikiye atutengele etu tuvosena kaha apwa nawa wamuchano. Apwa cheka nawa wakujila. Vatu jino kavamuhana kavumbi nakalemesa aka atela kutambulako mwomwo upahu wenyi wauchimo muli vakiko. Veji kushinganye kanga vishinganyeka vyavipi kaha nakulinga muze mwamupi muvilinga vyavo. Kaha hakulinga ngocho vanalihanduna kuli Kalunga nakupwa jino vatu ja Kalunga. Oloze Kalunga amutumine Yesu anagule vatu omu navahasa kumutachikijila ikiye Kalunga, vatambule nawa upahu wenyi. Keshi mwomwo kahako, ejile nawa mangana usoko wafwile mukachi ka Kalunga na vatu aununge nakupandamisa nawa vatu kuutanga wavatu jaKalunga. Ejile na nakuneha upahu wa Kalunga muli vatu hakufumisa jisonyi javo najishili mangana ikiye ajimbate. Jino ivwililenu kanawa ngumilweze vihande anangwilenga Yesu shimbu apwilenga hano hamavu, mangana yove nawa ulinanguleko vyavivulu vya muchano vya Kalunga wakuyoya. (Kwimba)
Muvwimbimbi wamuchivali (2) Mazuvo avali
Mateu 7:24 - 27
Mu muvwimbimbi ou Yesu avambulilile vatu mujimbu wa malunga vavali. Avalwezele ngwenyi, “Weshowo mutu mwevwa mazu ami nakulingamo mwapwa nge lunga wakuza ngama atungile zuvo yenyi ha malolwa. Vula yanokele hamavu, livaji lyatohwele, peho yayinene yahuhwile nakuliveta ha zuvo. Kana yize zuvo kayashiukileko, mwowmo yapwile yakutungila hamalolwa a kukola. Kaha nawa weshowo mwevwa mazu ami nakukana kulingamo nafwane nge lunga uze wakuhulama atungile zuvo yenyi hamusekeseke. Vula yanokele livaji lyatohwele, peho yayinene yahuhwile nakuliveta haze hazuvo. Ize zuvo yashiukile mwamupi.”
Shikaho twatela kutungila kuyoya chetu hachikuku halilolwa lyakukola. Yesu kaha ikiye chikuku chakukolambe. Twalela kulinganga mwaya kunangula chenyi. Nakulinga mwaya mazu enyi, mwatu kafwako mukufungulula Satana hamwe kaha na vashipilitu jenyi vosena, na vishinganyeka vyosena vize vyavipi hamwe vilinga vyavipi tweji kulinganga mukuyoya chetu. Yesu mwapwa ikiye jingolo jetu kaha mwatukinganga, chipwe mu jilwola jamaukalu etu. (Kwimba)
Muvwimbimbi wamuchitatu (3) Manongo vawamone
Mateu 5:14 - 16
Talenu, ava malunga vali mu muvwimbimbi vali mu musana. Weji kulinganga ngachilihi nalinongo mumilima? Lunga umwe nazundula linongo helu mangana alimunyikile vosena vali muzuvo. Lunga mukwavo wachileya. Nafwikilila linongo lyenyi mumbango. Yesu ikiye musana wava-kamavu vosena. Ikiye muka-kulweza jila ya Kalunga. Cheka nawa ikiye ejile nakutufumisa muwangana wa milima na kututwala muwangana wamusana. Kachi nge natumufwelela muli ikiye, nakutambula kunangula chenyi nakuyoyelamo, kaha vakwetu navamona musana wa Yesu muli etu. Yesu ngwenyi, “Kuminyika chenu chimunyikenga kumeso avatu vosena, mangana vilinga vyenu vyamwaza vamutohwezelengaho senu wamwilu.” (Kwimba)
Muvwimbimbi wamuchiwana (4) Kaloma mwaveta kaYuleya
Mateu 5:38 - 42; Loma 12:19
Omu Yesu atwaminenga mulifuchi lyavaYuleya, vakaLoma vangeji vayulilenga venya lifuchi va Yuleya. Haji lwola jimwe maswalale vakaLoma vayanjishilenga vaYuleya chikuma mwamupi, nganomu minamono. Liswalale wakaLoma nambate chikovelo cha lunga. Ou lunga mwalinga ika jino? Yesu avalwezele vatu, “Kanda namuhunga vaka-kole jenuko. Kachi nge umwe mwaku veta mbata kusali yimwe, alumuna kusali yikwavo nawa. Kachi nge umwe mwakusopesa nakutambula njekete yove, mwitavile ambate na chikovelo chove nawa.” Katwatela kulinga samba jingako hali vaze vejikutu yanjisangako, mwomwo mwata ngwenyi, “Kusopesa chinapu chami; ami nangu kavashishishilamo.” Kalunga ikiye mwakazangamisa vosena vaze vaka-kulinga mwamupi. Kuzangamisa chinahase kwiza omu tuchili nakuyoya chipwe hakufwa. Oloze Kalunga atunangula ngwenyi, kuli uze mwakulinga mwamupi ove mulinge mwamwaza. Ikiye azanga etu tulingenga mwamwaza kuli vaka-kole jetu, kukonekela na kukisula vaka-kutuyanjisa etu. (Kwimba)
Muvwimbimbi wamuchitanu (5) Kulomba kuli Kalunga
Mateu 6:5 - 15
Mu muvwimbimbi ou malunga vavali valinakulomba. Lunga umwe nemana mumukwakwa ali naku twalililaho kulomba. Mwomwo nazange vatu vosena vamumone vamulemese. Oloze Yesu ngwenyi, “Omu namulomba nga kanda namupwa nge omu vaka-shili veji kusakanga ku limwenesa hakulomba. Ami nangumilweza mwamuchano ngwami, fweto yavo vanayitambula lyehi.” Avalweze ngwenyi, “Omu namu lomba ingila muzuvo yove, soka vikolo vyove vyosena lomba kuli iso wakupenge. Ikiye eji kumonanga vyosena vyakupenge, kaha mwakakufweta. Enu haku lomba, kanda tuhu namulishina kuhitulukangamoko nganomu veji kulinga vashiliko, mwomwo veji kushinganyekanga ngwavo navavevwa mwomwo veji kuvulisanga mazu a mavulu muku-lomba chavo. Kanda namupwa nge omu vapwa vakiko oloze mwomwo senu atachikiza vyosena vize munahono shimbu kanda enu muvilombe. Enu lombenunga ngana, ‘Ove tata wa mwilu, tukafweko lijina lyove lileme. Wangana wove wizenga washi, kuzanga chove chilingiwe hano hamavu na mwilu nawa. Tuhane kulya chetu cha hakumbi hakumbi. Tukonekele milonga yetu nganomu tweji kukonekelanga nayetu nawa vakwetu vakakutupihisa. Kanda na ututwala mukutwesekako oloze utupululule kuli uze wamupi.’” (Kwimba)
Muvwimbimbi wamuchitanu naumwe (6) Muka-kole mwakuvilamo mwila
Mateu 13:24 - 30, 36 - 43
Vaka-kole vakakulinga mwamupi vayile naku-kuva mwila muwande. Avaze malunga vapwile vaka-kole ja mwenya uze wande. Uze mwila hakuvula chikuma walifwanyine na jimbuto jamwaza. Uze mwenya wande kautukwileko kuchina mwatukwila kumwe na mbuto ja mwaza hamwe. Oloze ajitalililenga palanga nomu lwahetele lwola lwa kwaha. Kaha avalwezele vaka-kwaha vahandunune mbuto jamwaza kuli jize jajipi vajeche jamwaza vajilame. Shikaho Kalunga nafwane nge uze mwenya wande kaha Satana ikiye uze muka-kole. Satana natumbu vatu vaka-kulinga mwamupi muli vatu ja Kalunga mukaye. Tachikizenu ngwenu lwola omu naluka heta, Yesu mwakeza cheka. Mwaka handununa vaka-kulinga mwamupi muli vaze vapwa vatu jaKalunga vaze vakakulemesa ikiye vakiko vene vatu jenyi. Yesu mwakavambata vakakwitava vosena vaze vanetava nakufwelela muli ikiye mangana vakapwe naikiye haya myaka na myaka. Jino kuli vaze valikanga lyehi na kukana kumutambula Yesu kupwa mulwilo wavo nava kavambila mu chijiva cha kakahya, mukiko Kalunga mwakavazanga mishila. (Kwimba)
Muvwimbimbi wamuchitanu nayivali (7) Yesu navanyike vavandende
Mateu 18:1 - 6, Mateu 19:13 - 15
Talenu! Likumbi limwe mayongomena avatu vapwile nakuneha neha vana vavo vavandende kuli Yesu. Mangana ngwavo avalombele avakisule nawa. Oloze tumbaji twenyi vavakanyishilenga nakuvahanga vaze vatu. Yesu apihilile hakumona tumbaji valinakuvahanga. Kaha avahuhumwine nakuvakanyisa ngwenyi, “E chenu vanyike vavandende vezenga kuli ami kanda kuvakanyisako, mwomwo wangana wakalunga unapu wa vakivo shikaho.” Avalwezele nawa ngwenyi, “Chamwemwene nangumilweza ngwami, mwalumuke nakupihilila nganomu apwa kanyike wamundende. Kachi nge pimbi kaha kamweshi kukaswana wangana wa Kalungako. Vatu vavalemu muwangana wa Kalunga shina kuvanga vaze vanalinyisa nge omu apwa kanyike wamu ndende.” Veshovo navalitohwesa vavene nakushinganyeka ngwavo vanapu vavalemu kuhambakana vakwavo kaveshi vaka-kumukavangiza Yesu vamwenemweneko. (Kwimba)
Muvwimbimbi wamuchitanu nayitatu (8) Kafunga na mikoko
Mateu 18:12 - 14; Yowano 10:14
Likumbi limwe Yesu avalwezele tumbaji twenyi ngwenyi, “Zangamenu kanda na muhunga vana vanavandendeko.” Yesu apwile nakunangula mukachi kavo hali vanyike vavandende. Atwalileho nakuvanangula ngwenyi, “Kachi nge mutu mwaheta likulukaji lya mikoko, kaha nahahanduka umwe mwajimbala, kumana keshi ku vaseza vaze likumi navatanu navawana na atanu nawawana (99) hapili himwaya nakutonda uze umwe nalalukako? Kaha jino kachi nge mwa muwana, mwawahilila chikuma hali uze umwe kuhambakana kuwahilila hali vaze makumi atanu na awana navatanu navatanu navawana (99) vanahono kulalukako. Ngocho nawa nasenu ali mwilu kechi kusaka umwe wahali avavavandende hajimbale umweko.” Yesu kazanga mutu umwe ajimbaleko. Kalunga kaha ikiye atengele vatu vosena hano hamavu; vapwa venyi. Kachi nge umwe mwakavangiza Satana, chipwe lunga chipwe pwevo napu nge mukoko uze wakujimbala. Yesu nawa ahanjikile cheka ngwenyi, “Ami yami kafunga wamwenemwene; mikoko jami ngunavatachikiza kaha vakiko nawa vanangutachikiza.” Yesu alivuluka kupwa kafunga wamwenemwene mwomwo ejile “nakutonda nakulwila” vaze vajimbala kuli Kalunga. Yesu achililika nakutonda kulwila vaka-kujimbala. (Kwimba)
Muvwimbimbi wamuchitanu nayiwana (9) Ngamba wakuhona kutetela
Mateu 18:21 - 35
Ngamba umwe akongwele mali amavulu kuli mwangana wenyi, oloze kahashile kuwahilwisako. Shikaho jino avalwezele mangana vamukwate uze ngamba hamwe navausoko wenyi vavalanjise vapwenga vandungo. Oloze uze ngamba amulembelele mwangana amukonekele amwivwileko keke mangana amutondele mali enyi. Kaha mwangana amwivwilile keke uze ngamba. Mikuli yosena ajimba nganyine amwechele ayenga. Omu jino ayile uze ngamba awanyine mukwavo ngamba uze atambwile mali amandende kuli ikiye uze ahonene wahilwisa. Haze vene aputukile kumuchikita hamiliu nakuputuka kukala mukuli wenyi. Mwomwo uze mukwavo ngamba kamufwetele washi maliko, kaha amuhakile munjele kuvanga afwete mukuliwenyi. Oloze vangamba vamwe vamulwezele mwangana vyosena vize alingile hali mukwavo. Mwangana apihilile chikuma. Nakumwamba ngwenyi, “Ove ngamba wamupi, ami mikuli yove yosena ngwayijimbanganyine mwomwo ove wangulembelele. Nyi yove nawa ika una honena kupwa nakeke hali mukwenu nganomu ami ngwa kwivililile keke?” Mwangana jino amuhakile uze ngamba munjele palanga kuvanga nafwete mukuli wa mwangana. Kalunga atukonekela lyehi tuvosena milonga yetu yashili. Nayetu nawa twatela kukonekela vaze vakakutuvulumuna. (Kwimba)
Muvwimbimbi wamulikumi (10) Waka-kuzata navatambula jifweto javo
Mateu 20:1 - 16
Mwenya wande ayile nakutonda vakuzata muwande. Kaha alivwasanyine navo fweto yakuvahana halikumbi. Omu valingile vanazate lyehi vanakumisa vejile nakutambula jifweto javo. Kaha kuli vaka kutambula jifweto, vaze vapwile vakukuminyina kwingila milimo, vakiko vazachile milimo yayindende. Oloze uze mwenya wande apwile walikoji. Kaha amuhanyine fweto yenyi yikiko yahalikumbi lyosena. Wamuchivali, ou azachile kaha chimbwa cha likumbi limwe. Mutu mukwavo azachile likumbi lyalyosena lyamuundu. Oloze vaka milimo vosena vatambwile jifweto yavo yoyimwe yakweseka hamwe. Uze mutu azachile likumbi lyosena lya muundu, ayavalile. Ikiye ashinganyekele ngwenyi navamuhana mali amavulu. Jino uze mwenya wande ambile ngwenyi, “Enu masepa jami, ami kangweshi ngwamukalu kuli enuko. Kumana katwalivwa sanyine kuzachila lishelenge limweko numba? Tambula fweto yove uyenga. Ngunazange mangana nguhane ou mukwenu akuminyinanga kwingila milimo fweto yenyi nganomu ngunahane yove nawa. Kumana ami kangwatela kulinga mweshomwo nanguzangila kufwetako? Nyi pamo ove uli nalwiso hakupwa ami nguwamwenemwene?” Kalunga napu nge uze mwenya wande. Ikiye apwa walikoji, wambwende. Eji kulinganga mwalikoji kuli etu tuvosena. Eji kuhana mawana aulwilo hali vosena mwomumwe kuli vaka-kumufwelela Yesu. Chinapu chawana wakanyombo, kechi nge wakufwetelako chipwe wahavilinga vyamwaza, evi tweji kulinganga hano hamavuko. (Kwimba)
Muvwimbimbi wamulikumi naumwe (11) Mapwevo vatanu kuweluka wachikolo
Mateu 25:1 - 13
Yesu anangwile echi chishimo cha vana vamapwevo likumi. Vapwile nakuvandamina chilika cha kumbachisa chiputuke. Omu vapwile nakuvandamina lika. Uze samwenga jino ashimbwile ejile mukachi kaufuku. Jino mukachi kavo mapwevo vatanu vapwile vakuli zanga mangana vamusese samwenga. Kaha vawikile manongo avo nakwingila muchilika nasamwenga hamwe. Oloze vaze vakwavo vatanu vapwile vakakuhulama mwomwo mumanongo avo kamwapwile majiko, shikaho vayile nakulanda. Jino hakuhiluka, vawanyine chikolo vana chisoko lyehi. Vaputukile kungongo mweza nakutambakana, “Achitusokolwelenuko mwane!” Oloze samwenga avakumbulwile ngwenyi, “Kangwamijivileko. Chamwenemwene nangumilweza ngwami, kangwamijivileko.” Yesu ali mwilu jino. Ikiye samwenga wamwilu. Likumbi limwe mwakeza hano. Na umwe atachikiza likumbi kana wauchi. Twatela kupwa tuvakuli zanga lyehi nakumusesa kala likumbi. Mwomwo Yesu mwakambata venyi nakuya navo mwilu vakatwame nayikiye. Oloze vaze kanda valizange kavechi kukengila mwiluko. (Kwimba)
Muvwimbimbi wamulikumi nayivali (12) Mwangana navandungo jenyi
Mateu 25:14 - 30
Tunalizangila muka kachi nge Yesu mweza? Ivwililenu. Lunga wamulemu munamo hano ha muvwimbimbi nahiluka lyehi jino kuungeji wenyi ayile wausuku. Shimbu apwile kanda ayenga, ahanyine upite wenyi kuli vangamba jenyi. Ngamba umwe amuhanyine machelenge atanu. Uze Ngamba awasekasanyishile awanyineho jikwavo jeka jitanu. Ngamba mukwavo amuhanyine nawa mashelenge avali kaha avasekasanyineho mwata wenyi eka avali. Omu jino uze mwata wavo ahilukile, omu amwene muze valingile kanawa nawaze mali enyi, kaha avambile vosena ngwenyi, “Mwazachi la mwane, enu vangamba vakushishika. Kumana munalumbununa kupwa nge munahase kushishikila kaka ndende. Nangu milingisa kupwa muvaka ngulamina jino vyavinene. Twayenu, mangana muwahilile na yami hamwe.” Oloze uze ngamba mukwavo wamuchitatu atambwile lishelenge limwe, alimbachile nakulisweka. Kalisekasanyishileko nakuwanyinaho. Mwata wenyi apihilile nakumwamba ngwenyi, “Ove unapu ungamba wamupi umuvwa! Kachi nge watachikijile ngwove ami ngwatelele kutambula vyamwenemwene kufuma kuli ove.” Kachi nge wahakile mali ami munyambaulu keshi nguwanyinangaho eka. Kaha amutambwilewo aze mali nakuwahana kuli uze awanyine jitanu nakuhakila hali jize jitanu. Kaha avalwezele ngwenyi, “Mumbile ou ngamba wamokomo kuweluka kumilima, kuze vatu navakapwa na kulila nakuli nge njunga kumazo na kukola.” Yesu ikiye mukulwane wa vaka kufwelela. Aya mwilu oloze mwakahiluka cheka hano hamavu. Avahana lyehi vakukumukavangiza mawana nau nyongochima mwakuzachila mumilimo yenyi. Chapwa chamwaza kuzachisa evi tulinavyo tuhane kavumbi Yesu. Ashika lyehi kuhana fweto vosena vaze veji kumuzachilanga kanawa.
Muvwimbimbi wamulikumi nayitatu (13) Yesu navamumba pachisa
Mako 1:4 - 11
Yesu anangwilenga vatu vya Kalunga. Avenyikilile nawa vatu jingolo apwilenga najo jakuli Kalunga. Ikiye avalwezelenga hatoma hakuvalweza keke ya Kalunga hali vakiko. VaYuleya, vakiko vashinganyekelenga ngwavo kuvula chamisongo muli vakiko chapwile changu cha Kalunga mwomwo hajishili javo. Yesu, mukuka chenyi na mukulinga chenyi vikomowesa azangile vaIsalele vamone kuzanga cha Kalunga. Ikiye asakile nawa vamone chinjikizo cha kuputuka kutalilila kwiza cha wangana wa Kalunga.
Muvwimbimbi ou tunamono Yesu haze apwile shimbu kanda aputuke kunangula vatu. Lunga umwe nemana kwakamwihi nayikiye apwile Yowano muka kumbapachisa. Yowano atachikijile kanawa ngwenyi Kalunga mwakatuma Yesu hano hamavu. Ou Yowano atwalililengaho nakuvahuhumuna vaYuleya valumuke kuvilinga vyavo vyavipi, oloze valemeselenga nakulifukulanga kuli Kalunga umwe kaha wamuchano. Jino veshovo vetavililenga kunangula cha Yowano chize chafumine kuli Kalunga vavambapachilenga mumeya. Lujimiko lwapwile chinjikizo mangana Kalunga ahase kuvakonela jishili javo, cheka nawa valumuke kujijila nakutwama chakwivwisa Kalunga kuwaha. Yowano ahanjikile ngwenyi, “Munyima yami muli nakwiza umwe nanguhambakana jingolo ami. Ami ngwechi kumijimikanga na meya, oloze ikiye nyi, mwakamimbapachisa enu na Shipilitu Wajila.” Kaha Yesu ejile kuli Yowano mangana vamumbapachise nayikiye. Oloze muli ikiye kamwapwile shiliko. Omu Yesu afume mumeya, chuma chaku komowesa chasolokele echi. Mwilu mwasokolokele mwafumine shipilitu ya Kalunga yakulifwana nge katela. Kaha lizu lya Kalunga lya fumine mwilu, nakuhanjika ngwalyo, “Ou you mwanami ngwazanga; muli ikiye ngweji kwivwilangamo kuwaha.” Hakukumisa kumumbapachisa Yesu, Satana amwesekele. Azachile mazu a Kalunga mukuhingama hakumweseka Yesu. Yesu amuhonesele Satana hakumukumbulula namazu a Kalunga awa vasoneka mujingolo ja Shipilitu Wajila. (Kwimba)
Muvwimbimbi wamulikumi nayiwana (14) Yesu mwasanyika tumbaji
Mako 1:12 - 20; Mateu 28:19
Omu Yesu alingile hanafungulula lyehi Satana, kaha Yesu ayilenga nakuzata milimo yize Kalunga amutuminyinyine. Kalunga amutumine Yesu kulishitu hano hamavu mangana ambulule mujimbu wa mwaza wa Kalunga, anangule vatu, kuhindula vaka kuviza, na kuchika milimo ya Satana. Lizu lyakulishitu lyalumbunuka ngwavo “Ou vasakula kuli Kalunga”. Kaha vatu vamumwene ngwavo ali nangolo ja Kalunga. Omu likumbi limwe, Yesu apwile nakuhita kungenge yachijiva cha Ngalileya, kaha amwene vaka kuta ishi vawana. Avambile ngwenyi, “Twayenu, ngukavangizenu ami, kaha nangumilingisa kupwa muva-kakuta vatu.” Hahaze vene vesele moji avo nakuya na Yesu. Cheka nawa asakwililileko veka vatanu n vatatu malunga. Vosena vapwile likumi navavali vapwile jino tumbaji twenyi vakulinangulanga kuli yikiye. Vamwenenga vikomowesa vize alingilenga Yesu, vatachikijile ngwavo afuma kuli Kalunga. Tumbaji vapwile jino va posetolo ja Yesu, kulumbununa ngwavo vaku-tuma. Vana ngwilenga mujimbu wamwaza wa Yesu kulishitu kaha vahindwilenga vapwilenga naku viza mulijina lya Yesu. Yesu jino avahanyine jingolo hali Shipilitu Wajila. Vapwile nangolo hali vashipilitu vavapi kavafumishilenga na kulinga vikomowesa. Nawa nakutwalaho, Yesu akumishile milimo yenyi hamavu. Shimbu haze kanda kaha ahiluke mwilu, avahanyine vaposetolo jenyi lushimbi elu, “Yenu muka-vetavise vaka mafuchi osena muka-vambapachise mulijina lyatata na mwana na Shipilitu Wajila, kaha nawa mukava nangule kulama vyuma vyosena vize ngunamilweze.” (Kwimba)
Muvwimbimbi wamulikumi nayitanu (15) Lunga ali namusongo wambumba
Mako 1:40 - 45
Likumbi limwe kuli Yesu kwejile lunga apwile na musongo wambumba. Afukamine kuli Yesu kaha amulembele ngwenyi, “Kachi nge unahase, ngutomese ami.” Vatu vaze vapwilenga nawou musongo vavafumishilenga mukachi kamembo vatwaminenga kusali yamembo. Vatu kavahashilenga kuheta kuli vakiko. Yesu apwile nakeke hali ou lunga. Omu amukwachile amwambile ngwenyi, “Ngunahase, kutoma!” Haze vene uze lunga vamukile kumbumba yenyi. Yesu amulwezele ngwenyi, “Kanda naukachilweza kuli mutu naumweko. Oloze, yako kuli kapilishitu akakutale. Kaye nawana nganomu mwaya jishimbi jaMose hali vosena vaze navoka kumusongo ou. Chikapwe unjiho kuli vatu vosena ngwavo yove vanakutomesa lyehi.” Uze lunga ayile nakuwahilila avalwezeleko vatu vosena. Yesu ikiye kavevwililenga vatu vize vapwile nga nakushinganyekako. Oloze ikiye alingilenga muze amulwezelenga Kalunga kulinga. Vaze vahungilenga ikiye avazezwilenga. Uze muka-mbumba amufumishile sonyi nakumuhwilwishila ulemu wenyi. Amulingishile ahiluke mwimbo muze vamuhangile. Yesu nawa nahase kufumisa sonyi yove, kachi nge nayove naumulomba. (Kwimba)
Muvwimbimbi wamulikumi nayitanu naumwe (16) Lunga navamwingishila mukashongwa kazuvo
Mako 2:1 - 12
Omu Yesu apwile muzuvo, nakunangula vatu vya Kalunga. Halwola luze vene malunga vamwe vamunehelele Yesu lunga muka-kalepa, oloze mwomwo hakuvula chavatu vahonene kumwingisa muze muzuvo. Vatuvile mukasongwa ka zuvo kaha mwingishilemo na kumuzezumwina muze muzuvo. Yesu amwene lufwelelo vapwile nalwo hali yikiye. Kaha ahanjikile kuli uze apwile nakuviza, ngwenyi, “Ove mwanami, jishili jove vanakukonekelajo.” Vamwe vakulwane vapihilile chikuma omu vevwileko, “Iyaze nahase kukonekela jishili kuvanga Kalunga kaha ukawenyi?” Kavata chikijile ngwavo Yesu afumine kuli Kalungako. Yesu amwambile uze apwile nakalepa ngwenyi, “Nangukulweza ngwami, katuka, mbata kahela kove yakonga kwimbo.” Hahaze vene uze lunga ayoyele! Mukiko mujila alisolwe lenga Yesu kuli vatu kupwa wakufuma kuli Kalunga. Yesu ali nangolo ja Kalunga muli yikiye ja kuka misongo, nganomu atwama nangolo ja Kalunga jakukonekela shili. (Kwimba)
Muvwimbimbi wamulikumi nayitanu nayivali (17) Yesu mwoka mutu walivoko lyakusoseka
Mako 3:1 - 5
Jino tunamono hano Yesu ali muzuvo ya kulombela yava Yuleya. Vatwamina java ka-kufwelela navakivo kuvapwile kuze. Kaha kwapwile lunga umwe walivoko lyakusoseka. Hapwile halikumbi lyasambata likiko likumbi lyavaYuleya lya kulifukula nakulemesa Kalunga. Jishimbi javo vaYuleya, hali likumbi kana naumwe pimbi azachilengaho. Shikaho vaYuleya vamulaviji jilenga vamone nge mwamuka uze mutu. Yesu muka-kuzakamina vatu echi kuzakamina nawa. Oloze vaze va twamina java kufwelela kavapwile ngochoko. Muli vakiko mwapwile wakumutalilila Yesu ahokole lushimbi mangana vawanyineho kanyinyino kakumujihe. Yesu ahulishile vatwamina, “Chakwola kachilihi hasambata: kulinga mwamwaza nyi kulinga mwamupi, kulwila mwono nyi kujiha?” VaYuleya kavashile kumukumbula chipwe lizuko mwomwo michima yavo yapwile yayikalu shikaho. Yesu ambile kuli uze lunga ngwenyi, “Olola livoko lyove.” Kaha olwele, vosena vapwileko vamwene livoko lyenyi lyalambwe cheka. Enu vakwetu twatela kumwalisa Kalunga. Twatela kuzakamina nava kwetu nawa. Kachi pimbi kaha kulemesa chetu Kalunga chama vokovoko chaufwelekete kaha. (Kwimba)
Muvwimbimbi wamulikumi nayitanu nayitatu (18) Yesu mwaholesa nyamanganda
Mako 4:35 - 41
Hano hamuvwimbimbi kana tunamono Yesu ali muwato hamwe natumbaji twenyi. Valinakuya musali ya chijiva. Kaha peho yayinene chikuma yahuhwile. Meya engilile muze muwato, uze wato waputukile kuzala na meya. Yesu apwile nasavala kutongo yakunyima yawato. Tumbaji twenyi vamuhindwile nakumulweza ngwavo, “Ove muka-kunangula, kaweshi kuzakamako omu tuli nakusaka kuvomba?” Yesu ahindukile emanyine kaha ahanjikilile peho na makimba, “Unda, tulumuka!” Haze vene uze nyamanganda aunjile. Yesu ahanjikile kuli tumbaji twenyi ngwenyi, “Woma waka? Kumana muchili nakuhona kufwelela lika?” Tumbaji twenyi vali komokelele nakwamba ngwavo, “Ou ikiyeya? Numba peho yononoke kuli ikiye na makimba nawa!” Etu twatachikiza kanawa ngwetu Yesu apwa Kalunga ali nangolo hali mutu himutu, hali vashipilitu navyosena vize atengele. Shikaho, omu natukundamina hali Yesu mwatukinganga mwatuhana nawa etu kuunda mujilwola ja maukalu. (Kwimba)
Muvwimbimbi wamulikumi nayitanu nayiwana (19) Pwevo ali mukachi kaliyongomena lyavatu
Mako 5:25 - 34
Ove unamumono ou pwevo muliyongomena lyavatu? Ikiye apwile na musongo wakuhichisa manyinga mu myaka likumi nayivali. Ayile kuli vandotolo, oloze kavahashile kumukako. Ou pwevo apwilenga na mali amavulu awenyekelelenga kukuhana kulivandotolo kuze ayilenga. Chipwe ngocho musongo wapwile nakutwalilangaho. Likumbi limwe evwile ngwavo Yesu ali nakuka vaka-kuviza. Alyambile mumuchima wenyi ngwenyi: “Kachi nge nangukwatako kaha kuuvwalo wenyi, kaha nanguyoya.” Uze pwevo amukavile Yesu munyima mukachi kavatu akwachile kuuvwalo wa Yesu, aze manyinga apwilenga nakuhita omine chau. Yesu evwile ngwenyi ngolo jina mufumu. Kaha emanyine nakuhulisa ngwenyi, “Iya nakwate kuuvwalo wami?” Vatu vavavulu vamujingilikile Yesu, nakulishinda kanya, oloze ou pwevo atachikijile vize vya musolokelele. Evwile woma kaha afukamine hamambuli enyi kumahiji a Yesu, amulwezele mujimbu wosena. Jino Yesu amwambile ngwenyi, “Ove mwanami wapwevo, kufwelela chove chinakuhindula. Yako mukuunda, unasokoka kukuyanda chove.” Mazu aKalunga atunangula ngwavo Yesu noholili ali nakuka lika vatu vaze vamukundamina nakumufwelela ikiye. Vatu vavavulu muno mu kaye, Yesu avatachikiza umwe naumwe echi kuvazakaminanga vosena, na yove nawa. Kukuzakaminga nakukulama nayove twaya kuli ikiye. (Kwimba)
Muvwimbimbi makumi avali (20) Yesu na mwana wamundende wa kufwa
Mako 5:22 - 24, 35 - 43
Yailu apwile lunga wamulemu mutembele yava Yuleya. Apwile na mwanenyi avijile chikuma. Ikiye asanyikile Yesu mangana amuke kukukola chenyi. Shimbu kanda Yesu ayengako, uze kanyike afwile. Yesu ahanjikile kuli Yailu ngwenyi, “Kanda wivwa womako; fwelela kaha.” Haku heta kuzuvo vatu vapwile na kuyenga yenga na masoji, oloze Yesu avalowelemo muzuvo vosena. Engililemo natumbaji twenyi. Yailu napuwenyi vengilile nenyi muze muzuvo vasavalikile uze mwana wakufwa. Yesu amukwachile kulivoko ngwenyi, “Mwana pwevo, nangukulweza ngwami hinduka!” Kaha ahindukile nakutambuka. Yesu avalwezele vamuhane vyakulya alyenga. E mukwetu, Yesu ali nangolo kaha nawa atwama nangolo hali kufwa! Vaka-kumukavangiza vosena kavatela kupwa na woma wakufwako. Yesu wakujikiza ahambakana Satana, shili na kufwa. (Kwimba)
Muvwimbimbi makumi avali naumwe (21) Yesu napwevo muka-muyachi weka
Mako 7:24 - 30; Mateu 15:21 - 28
Likhumbi limwe pwevo mukamu yachi weka ejile kuli Yesu. Mwanenyi apwile na shipilitu wamupi. Uze pwevo ejile kuli Yesu amulembelele amufumise uze shipilitu wamupi. Yesu amulwezele uze pwevo ngwenyi, Nguneza nakukafwa kulivanga va Yuleya. Nge nangulivanga kukafwa vaka muyachi weka chinapu nge kulisa vatuwa shimbu kanda vanyike. Kaha Yesu ahanjikile ngwenyi, “Vanyike vandende valyenga kulya vanasake, kacheshi chamwaza kuhana kulya chavanyike vandende kuli vatuwako.” Uze pwevo amukumbulwile Yesu ngwenyi, “Eyo, ove mwata chipwe vene vatuwa veji kulyanga kuungululu uze weji kulakumukilanga mwishi yamesa.” Yesu amukumbulwile nakumulweza ngwenyi, “Uli nalufwelelo lwalunene ove pwevo! Nangukulingila nganomu unalombo.” Ngocho uze pwevo omu ayile kwimbo, awanyine shipilitu wamupi namufumu lyehi mwanenyi. Yesu azanga etu tuhake michima yetu kukundamina hali ikiye, nganomu uze pwevo alingile. Yesu nahase tukosokola kufuma kuundungo wa Satana. (Kwimba)
Muvwimbimbi makumi avali nayivali (22) Yesu mwahindula kajika matwitwi wa kalaka
Mako 7:31 - 37
Vatu wamwe vanehele lunga umwe kuli Yesu. Apwile kajika matwitwi kufuma kukusemuka chenyi kahashilenga kuhanjikako. Kaha vamulembelele Yesu anangike mavoko hali ou lunga. Ikiye amufumishile muli zavu lyavatu. Ahakile minwe yenyi mumatwitwi auze lunga. Kaha Yesu afwijilile maleji akachikile halilimi lyauze lunga. Yesu andwile meso nakutala mwilu kuli Kalunga nakwamba kuli uze lunga ngwenyi, “Jikuka!” Haze vene aputukile kwivwa nakuhanjika kanawa. Vatu vavavulu valikomokelele, nakwamba ngwavo na zate, “Vyosena mwakwoloka. Tujika matwitwi vali nakwivwa, tumama vali nakuhanjika.” Shikaho enu vakwetu, vihanda vyosena vyaku mijimba yetu Yesu avitengele. Atwama najingolo jakumisongo yetu. Kakweshi chuma chimwe chipwe musongo wakuviza mwaho na kukako. Nge natumulomba ngwetu atuke, nganomu alingile uze lunga waka jika matwitwi. Etu nawa tuyenu tulweze vakwetu vya Kalunga. (Kwimba)
Muvwimbimbi makumi avali nayitatu (23) Yesu mwatonesa kapuputa
Mako 8:22 - 26; Yakova 5:13 - 16
Likumbi limwe vatu vejile kuli Yesu vamunehelele mutu wakapuputa. Vamulembelele ngwavo mangana Yesu amuke. Yesu amukwachile kulivoko nakuya nenyi kusali yalimbo. Afwijilile hameso auze mutu nakunangika mavoko hali uze mutu. Amuhulishile ngwenyi, “Vyuma muka unamono ove?” Uze lunga amukumbulwile, “Ngunamono vatu; vali nakusoloka kupwa nge mitondo yili nakujingu luka.” Yesu ahakile mavoko enyi ha meso auze lunga. Kaha meso enyi atonene, nganomu apwile amwene jino vyosena kanawa kanawa. Enu vakwetu Yesu apwa mwomumwe nalelo. Ocho alingile ku myaka yakunyima nahase kuchilinga namakumbi ano. Mu mukanda wa Kalunga muli mazu ngwavo: “Ikiye (Yesu) ambachile kuviza chetu na misongo yetu yosena.” (Ku mukanda wa Yakova 5:13-15) Minenu umwe ali nakuyanda tahi? Alombe kuli Kalunga. Minenu umwe ali nakuviza tahi? Asanyike vakulwane valiuka, vamulombele vamuwavise maji mulijina lya Yesu. Kaha kulomba chakufwelela na chimulwila uze naviji, mwata mwamuhindula, kaha kachi nge navulumuna, milongo ya shili navamukonekelayo. Shikaho litavilenunga jishili jenu umwe na mukwavo na kuli lombelenga umwe namukwavo mangana muyoye. Kulomba chava ka-kwoloka chili nangolo. (Kwimba)
Muvwimbimbi makumi avali nayiwana (24) Yesu mwahindula mukweze apwile na ndemone
Mako 9:14 - 29
Lunga umwe anehele mwanenyi kuli tumbaji twaYesu, mangana vamufumise vandemone, oloze vahonene. Jino omu vamumbachile uze mwana wa lunga nakumuneha kuli Yesu. Kaha uze shipilitu wamupi hakumona Yesu, amuhanjikishile chikuma nakumutunyisa uze kanyike hamavu na lifulu kukanwa. Jino ise yauze mwana apwile nakukakasana kwiji nge Yesu mwamukila mwanenyi, ahanjikile kuli Yesu ngwenyi, “Kachi nge unahase kulinga chesenocho naulinga, tuvwile keke tukafwe ove mwata.” “Kachi nge unahase?” Yesu amukumbulwile ngwenyi. “Vyuma vyosena navipwa vyavyashi kuli wosena ou mwafwelela.” Uze lunga amukumbulwile, “Ami ngunetava; ngukafweko mwane omu ngwahona kufwelela!” Jino vatu vavulu vejilenga kuli Yesu vamone omu avahanjikililenga vashipilitu vavapi. Yesu amuhanjikilile, “Shipilitu uze ahoneselenga mwana lunga kuhona kuhanjika na kwivwa ngwenyi mufume nangukushinga ngwami kanda ukengila cheka muli ikiyeko.” Uze shipilitu wamupi atambakanyine nakukanguka nakulovoka muli ikiye nakumuseza hwilila. Vatu valyambile ngwavo, “Ou mwana lunga nafu.” Oloze amukwachile kulivoko nakumwimika kaha emanyine. Kaha tumbaji twaYesu vamuhulishile kupenge, “Ove mwata mwomwo ika etu twahonenanga kumulovola ou ndemone?” Avakumbulwile, “Ava vangana kavalovoka kechi nachuma chekako kuvanga nakulomba nakulitwamina kulya.” Hakukumisa omu vyasolokele vyosena evi, vatwamina javaYuleya vamutwamine punga yakujiha Yesu. Yesu azachile vikomowesa vyavinene vyosena. Asangukile kukufwa. Ahonesele Satana na kufwa. Yesu ikiye ahambakana ngolo jamashipilitu osena natutulunga twamukaye. Ikiye ali nangolo havyuma vyosena. Mwomwo Yesu kaha ikiye uka wenyi Kalunga wamuchano.

robotstxt: allowed

filter: keep


text:
Talenu, Ivwililenu Na Kuyoya 3 Mukanda Wamuchitatu - Kusokoka Chakuhichila Muli Kalunga
रुपरेखा: Joshua, Deborah, Gideon, Samson. 24 sections. It has a picture book to go along with the recording.
भाषा परिवार: 420
भाषा: Luvale
विषय: Victory; Multiple themes
दर्शक: General
तरीका: Monolog
ढंग: Bible Stories & Teac
दर्शकों का स्तर: Sophisticated
लक्ष्य: Teaching
बाइबिल का प्रमाण: Extensive
स्थिति: Translation
भाषा का पाठ
Kulumbununa
Tunamimeneka mwane. Hamujimbu ou namwivwa iya ashishile muli Mose kupwa twamina yava Isalele. Namulinangula nawa omu Kalunga avatwaminyinyine kufuma mupambo nakuya kulifuchi lyaKanane nomu avakafwilengako kuhangasana vaka-kole javo nakuvajiha mujila. Jino talenu ou muvwimbimbi mumukanda wausungwa kaha alumuna muvwimbimbi unashishimo omu nawivwa kwimba. (Kwimba)
Muvwimbimbi watete (1) Yoshuwa mwazunga nava Amaleke
Kulovoka 17:8 - 1
VaIsalele kavapwile na lifuchi lyavoko. Vayoyelelenga mupambo hakuvafumisa Kalunga mu Ejipitu. Kalunga avashikile kuvahana lifuchi lya Kanane. Kaha Mose apwile twamina wava Isalele. Asakwile mukweze walunga lijina lyenyi ikiye Yoshuwa kumulingisa kupwa kapitau kamaswalale jenyi. Jino vamaleke valwile jita navaIsalele. Mose ambile kuli Yoshuwa ngwenyi, “Lovoka yako ukalwe jita navamaleke. Ami nangwimana helu lyapili namukombo waKalunga mulivoko lyami omu vapwilenga nakulwa jita.” Mose azundwilenga uze mukombo wa Kalunga, kaha Yoshuwa na vavaIsalele vahashilenga kuvajiha vamaleke. Oloze mavoko aMose omu alingile nge nawazeya hakuwemika mwilu kaha vamaleke vandomenenga vaIsalele mujita yavo. Malunga vavali vazundwile mavoko a Mose helu palanga nakukutoka cha likumbi. Kalunga akafwile Joshuwa na kuvandoma va amaleke. (Kwimba)
Muvwimbimbi wamuchivali (2) Vakakusondwesa na mihako yamuKanane
Kulava 13:1 - 14:35
VaIsalele vapwile nakwiza jino nakupandama kwakamwihi nangiza ya Kanane. Mose atumine vatwamina likumi navavali. Hali vaze atumine hapwile Yoshuwa na Kalave, mangana va kasondwese lifuchi. Mwahichile makumbi makumi awana (40) vaze vandoji vatumine nakusondwesa vahilukile kufuma kuze vavatumine vambulwile vize vyosena vamwene. Vakiko vambulwile ngwavo, “Lifuchi kana mwatutumanga etu, lyamwaza lya mavu awilo nawa. Eyi yikiko mihako yalifuchi lyacho. Kaha vatu nawa vatwamamo vanapu vatu vangolo, membo avo amanene akukola.” Oloze Kalave avaholesele vakwavo vosena nakuvamba ngwenyi, “Tukandukenu tuyenu tukalihete eli lifuchi mwomwo tunafwelela natulitambula. Kachi nge Kalunga natwivwila kuwaha, kaha ikiye nahase kutuhetesa mulifuchi.” Oloze malunga va kwavo vamwe vambile ngwavo, “Katwechi kuhasa kuvalukuka ava vatu; vanapu vindume vakujikiza!” VaIsalele vevwile jino woma wakwingila muKanane. Vatu jino vaputukile kulila nakumutatwokesa Mose na Alone, hamwe na Kalunga. Upahu waKalunga wa solokele muli vana va Isalele. Kalunga ambile ngwenyi, “Vatu ava navangusaulanga Palanga nakumwaka uka? Palanga nakumwaka uka navahonanga kungufwelela ami? Chipwe vamwene vinjikizo vize ngwalingile muli vakiko?” Kalunga ajinyime jino kuvanongesa vaIsalele. Oloze Mose avalombelele kuli Kalunga kaha avakonekele. Omu ayoya Yehova tu. Kavetavilile cheka kwingila muli fuchi lya lushikoko. Avatambukishilenga mupambo myaka makumi awana (40). VaIsalele vosena vaze kavamufwelele Kalungako vafwililile mupambo. (Kwimba)
Muvwimbimbi wamuchitatu (3) Vana vavaIsalele nava zauka kalwiji Yotau
Yoshuwa 1:1 - 9; 3:1 - 17
Omu alingile Mose hanafu lyehi, Kalunga atongwele nawa Yoshuwa apwenga twamina yava Isalele. Kalunga amulwezele Yoshuwa ngwenyi, “Yove na vatu vosena ava liwahisenu namuzauka jino kalwiji yotau musali muze mulifuchi nangumihana. Likolezeze likake, mwomwo yove nauvatwaminyina ava mulifuchi mukalihete lifuchi ngwalishikile kuli vaka kuluka jenu kuvahana.” Kalunga amulwezele Yoshuwa omu atela jino kulinga. Jino tupilishitu vapwile na chikasha kana, vachivulukilenga ngwavo chikasha chalushiko, muze vene muchikasha mwapwile jishimbi ja Kalunga, japwile jakusoneka lyehi halilolwa. Kalunga avalwezele nawa vashikumuke nacho mukalwiji. Meya auze kalwiji apapile chikuma, oloze omu haze vene mahinji atupilishitu engilile mumeya, kaha meya nawa emanyine omine chau. Tupilishitu vemanyine hakachi kakalwiji hatunda, oku vali nakuhita nakuzauka kuya mu Kanane hamavu aumu. (Kwimba)
Muvwimbimbi wamuchiwana (4) Kushiuka cha jimbango ja Yeliko
Yoshuwa 6:1 - 27
Valsalele vatungile chilombo chavo muKanane kwakamwihi nanganda ya Yeliko. Kalunga amulwezele Yoshuwa ngwenyi, “Tala ngunahane lyehi Yeliko mumavoko ove. Shikaho jingulukenu hamwe na malunga vanalipakachisa lyehi vitwa makumbi atanu nalimwe. Tupilishitu vatanu navavali vaka-mbate jindolombita kulutwe lwa chikasha chaKalunga. Halikumbi lya muchitanu na avali, mukajinguluke nganda mapapa katanu na kavali oku tupilishitu valina kwimba jindolombita. Kaha jino vatu vosena vakatambakane mazu helu chikuma mangana jimbango ja nganda jikashiuke kaha vatu jino vakengilemo.” Ngocho Yoshuwa na vatu vosena valingile nge muze avalwezele Kalunga. Jimbango ja Yeliko jashiukile hamavu kaha vayIsalele vatambwile lize limbo. Kalunga avakanjile vaIsalele kanda vambatamo chuma chakupupa chimweko. (Kwimba)
Muvwimbimbi wamuchithanu (5) Vaisalele navachina ku Ai
Yoshuwa 7:1 - 12
Limbo lya Ai lyapwile limwe cheka lyapwile nakole, lyalihachile na Yeliko. Yoshuwa nayikiye nawa kuvanga limbo lya Ai alitambule. Ngocho atuminemo malunga vakasondwese eli limbo. Vaze malunga vakakusondwesa vayile, nakuhiluka vambulwile ngwavo, “Kanda tuhu mulishina kutuma lizavu lyamaswalale vavavulu vayenga nakulwa navoko mwomwo mulimbo kana muli kaha vatu vavandende.” Ngocho Yoshuwa atumine kaha lizavu lya maswalale vavandende, vayenga vaka-fungulule lize limbo. Oloze vaze malunga vaka Ai vazakwile vaIsalele. Vana vaIsalele vavajihile vasalileho vachinyine. Kaha Yoshuwa navatwamina valimbilile cha meso hamavu kumeso a Kalunga. Mangana kalunga avalumbunwine mwomwo ika netavila echi chuma kana chivasolokele ngana. Ngocho Kalunga avevwile kaha avakumbulwile ngwenyi, “Isalele nalingi shili navulumuna; ngwavalwezele ngwami vaka-chike vyosena navakawana muYeliko. Oloze vanevi nakwonga. Hakiko vapupulukanga nakuchina kuli vakakole javo. Tala jino, ami kangweshi kupwa muli enuko kuvanga muna fumisa vyuma vize mwevanga ngwamikanjile kuhona kuvimbata, ngwahandunwineko mangana ngwami muvi chike.” (Chivumo)
Muvwimbimbi wachitanu naumwe (6) Mulonga wa Akane
Yoshuwa 7:14 - 8:29
Kaha Yoshuwa avakungulwile vatu vosena vavaIsalele kumeso a Kalunga. Kalunga amulwezele Yoshuwa ngwenyi, “Akane ikiye nanguvulumuna mulonga washili.” Jino Yoshuwa ambili kuli Akane ngwenyi, “Lemesa Yehova Kalunga kavaIsalele kaha jino ngulweze ami chuma unalingi.” Akane amukumbulwile ngwenyi, “Mwamuchano, ngunamuvulumuna kuli Kalunga. Kaha omu ngwamonanga vyuma vyakupukula vyamu Yeliko vize vyamwaza na mahina, na palata naulu kaha ngwavimbatanga. Ngwavifulilanga mumavu mutende yami.” Yoshuwa atumine malunga vamwe vayenga kutende kaha vayile vaviwanyine vize evile mutende yenyi. Kaha Akane natanga yenyi vavajihile, nganomu avalwezele Kalunga. Kalunga alumukile kumatoto enyi numba mwavalweza ngwenyi, “Katukenu hamwe neli lizavu lyosena yenu jino mukalukuke lifuchi lya Ai. Kanda namwivwa womako, tala ami nanguya nakumihanalyo mumavoko enu.” VaIsalele vamwononokele Kalunga kaha vavajihile vakaAi. (Kwimba)
Muvwimbimbi wa chitanu nayivali (7) Likumbi na kakweji navimana hamwe
Yoshuwa 10:1 - 14
Jino vatu vakuhona kumwivwa Kalunga woma vaka-Kanane vaputukile kwivwa woma wava Isalele. Miyachi yitanu vejile nakulifutula hamwe mangana vazungise vaIsalele. Oloze Kalunga ahanjikile kuli Yoshuwa ngwenyi, “Kanda kwivwa womako. Nangukukafwa nakuvahopola vaka-kole. Naumwe pimbi mwemana nakukufumbukila ove.” Ngocho Yoshuwa na lizavu lyenyi lyamaswalale vayile nakulwa nayize miyachi. Kaha yize miyachi yachinyine mwamwa. Kalunga avashile malolwa amane ne kufuma mwilu vakakole javo vavavulu vafwile. Jita yatwalileho likumbi lyosena. Yoshuwa ahanjikile kuli kumbi na kakweji ngwenyi, “Kanda namuswenyako!” Kaha Kalunga emikile likumbi nakakweji hamwe nakuhona kuswenya palanga nomu vaIsalele vazakwile vaka-kole javo. Kanda chisolokeho lyehi chipwe kunyima chipwe kulutwe, Kalunga kanda akumbululeho lyehi mutu kulomba changachize. (Kwimba)
Muvwimbimbi wa muchitanu nayitatu (8) Yoshuwa mwavashika vatu
Yoshuwa 23:1 - 24:28
Kalunga atwamishile vaIsalele mukuunda navaze valihachile navo hatando yayisuku. Omu alingile jino Yoshuwa hana shinakajiwa lyehi, avasanyikile vatu vosena vezenga kuli ikiye. Avanukishile vyuma vyangolo vize Kalunga alingile muli vakiko nomu apwilenga kusali yavo hakulwa jita. Avalwezele nawa ngwenyi, “Likolezezenu, pwenu muvakuvanguluka mu kwononoka kuvyosena vize vasoneka mu mukanda wajishimbi. Zangenu Yehova Kalunga kenu hakulama jishiko jenyi! Kaha ikiye mwakamihangila mafuchi aze anasaleko kumeso enu, kaha enu namukalipita lifuchi lya Kanane lyosena. Kachi nge enu namukazachila tulunga veka, namukanonga mulifuchi lyamwaza eli Kalunga namihane enu. Sakulenu jino lelo lino ou munazange kuzachila.” Oloze vatu vosena vapwileko valishingile nakulishika kumuzachila Kalunga kavo. Hakukumisa jino Yoshuwa afwile. (Kwimba)
Muvwimbimbi wachitanu nayiwana (9) Ndevola mwahanjika vya Kalunga
Vaka-kuyula 4:1 - 9
Omu alingile Yoshuwa hanafu lyehi vaIsalele vamutalishile nyima Kalunga kavo. Vaputukile jino kulemesa makombelo aze avaka Kanane. Kalunga nawa ahanyine vaKanane jingolo hali vaIsalele, kaha vayanjilenga chikuma. Omu vatwalilengaho kuvayanjisa vaIsalele, vaputukile kulila kuli Kalunga avakafwe. Jino Ndevola apwile twamina yavaIsalele. Vatu vejile kuli ikiye mangana avakafweko mwakulingila. Avakafwile valivwasane vakumise kulizungisa chavo. Nakuvalweza valumuke cheka na kutala kuli Kalunga ou wavaIsalele. Likumbi limwe Ndevola asanyikile Mbalake mukulwane walizavu lya maswalale java Isalele. Omu ejile amulwezele ngwenyi, “Mbata malunga vakuheta mukanunu umwe muyenga kupili tavole. Kaha va Shisela na maswalale vamu Kanane naveza nakulwa jita nayove. Kaha Kalunga mwakuhana kusokoka ove.” Oloze Mbalake evwile woma chikuma amulwezele Ndevola ngwenyi, “Nge ove Ndevola kaute kuya nayami hamwe, nayami kangute kuya!” Kaha Ndevola etavile ngwenyi, “Nanguya na yove, oloze Kalunga mwakavazakula nakuvafungulula vaShisela muli pwevo. Ulemu kaweshi kukapwa woveko.” (Kwimba)
Muvwimbimbi wamulikumi (10) Kalunga mwakafwa kuzangimisa va Shisela
Vaka-kuyula 4:10-17, 5:19-21
Ndevola na Mbalake hamwe navaIsalele vosena vayile kupili tavole. Shisela hamwe nalizavu lyamaswalale vakaKanane lyakandukile nakulwa navo. Shisela apwile namatemba a jita makulu-kaji atanu nawana. Oloze vaIsalele vapwile kaha na jipoko ja mikwale mumavoko avo. VaKanane vejile kuchinema chakalwiji kwakamwihi napili tavole, oloze matemba avo kawahashile kupulasana mujipiliko. Kaha vula yaputukile kunoka chikuma. Matemba apwile nakukakachila mu malova, matemba avo ahungumukile na meya ha kuzala chakalwiji. Vaze mwaswalale vavaIsalele valukukile vaka-kole hamwe nawaze matemba avo nakuvajiha omu vapwile mujita. Oloze Shisela kaha ikiye alovokele nakuchina. (Kwimba)
Muvwimbimbi likumi naumwe (11) Yayele mwamujiha Shisela
Vaka-kuyula 4:17-23
Shisela achinyinyine kutende yapwevo lijina lyenyi apwile ikiye Yayele. Apwile pwevo lya hevele. Amwambile ngwenyi, “Twaya muno unoke ove mwata! Kanda mwivwa womako.” Ou Yayele kapwile kaIsaleleko, kaha Shisela ayile na kuswama muze mutende yenyi. Kaha vamuhanyine mavele anwenga, vamufwikile lipayi. Kaha Shisela asavalile apwile mutulo. Yayele ambachile lumbambo mutende na chikungo chaku papalisa (muweto). Ayile nakulivemba kuli Shisela omu apwile na savala, amupapalile washi lumbambo kumutwe lwatuvile nahamavu. Omu mwahichile, kapyapya kakandende. Mbalake ejile nakumutonda Shisela. Yayele amusanyikile Mbalake kutende yenyi, ngwenyi, “Twaya ngukulweze ou lunga uli nakutonda.” Tala Shisela uze nasavala namutwe wakujika mumavu. (Kwimba)
Muvwimbimbi likumi nayivali (12) VaIsalele na vawahilila
Vaka-kuyula 5:1 - 31
Kalunga ikiye ahanyine ngolo vaIsalele vavahaze vaze vakaKanane. Ndevola na Mbalake vembile myaso yakumwalisa Kalunga nakumusakwilila. Navatu nawa vaputukile kuwahilila hamwe nakulisamba. Vawahililile hakupwa natwamina yavo Ndevola. Kuli vakivo apwile nge nevo. Nauze yayele nawa vamusangejekele mwomwo muli ikiye kamwapwile womako hali uze Shisela. Jino Kalunga azachile na ava mapwevo vavali kupululula vaIsalele. Hamwe na hamwe Kalunga eji kuzachisanga vaze vakuhehela mangana vafungulule vakangolo.
Muvwimbimbi likumi nayitatu (13) Ngiteyoni nakangelo ka Kalunga
Vaka-kuyula 6:1 - 24
Muze mulifuchi lya Isalele mwapwile jino kuunda myaka makumi awana. Cheka nawa vaIsalele valingilenga muze mwapihile kumeso a mwata Yehova. Vapwile nakulemesa cheka makombelo amulifuchi lya Kanane. Kalunga jino alingishile vatu vamuyachi wavaMichane vavayule mu myaka itanu na yivali. VaMichane venyekele jimbuto javaIsalele. Omu vaIsalele vamwene ngana vaputukile kulila kumeso aKalunga mangana avalwile. Jino likumbi limwe lunga vavulukilenga ngwavo Ngiteyone apwile nakuzungula tiliku. Mangana ahase kuswekako yimwe kuchinyisa vaMichane. Kukasumuka kangelo kaKalunga nalisolola kuli ikiye Ngiteyone nakumwamba ngwenyi, “Yako ukalwile vaIsalele kufuma kuli va Michane.” Oloze Ngiteyone amuhulile uze kangelo ngwenyi, “Ami nanguhasa kwalwila ngachilihi? Mwomwo ami ngwamokomoko.” Kalunga amulwezele ngwenyi, “Nangupwanga na yove kaha ove naukavahopola ava maswalale vaMichane vosena!” Ngiteyone ahanyine kulya kuli uze kangelo. Achikwachile na mukombo wenyi. Hahaze vene kwepukile mulangi kaha uze kangelo alelanganyine nakuya. Ngocho Ngiteyone atachikijile ngwenyi, kumana Kalunga ikiye ezanga nakuhanjika kuli ami. (Kwimba)
Muvwimbimbi likumi nayiwana (14) Ngiteyone mwapuzula makombelo
Vaka-kuyula 6:25 - 32
Vausoko ja Ngiteyone valemeselenga vambale nalishela akiko apwilenga makombelo a lifuchi lya Kanane. Kalunga ahanjikile kuli Ngiteyone ngwenyi, “Yako ukapuzule lijiko lyakulumbila mbale eli lijiko atunga iso na likombelo lya lishela nawa.” Ngiteyone evwile woma wavatu, oloze azangile nawa kwononoka Kalunga. Ufuku vene uze Ngiteyone ayile na malunga likumi, vaka shiule aze makombelo. Omu kwachele vatu vamwene vize alingile Ngiteyone ha ufuku uze, vatu vapihililile kaha vazangile vamujile. Oloze ise amukingile avalwezele ngwenyi, “Kachi nge ou likombelo lyenu napu kalunga, kaha ivene alilwile.” Oloze kachi kalilwilile ngochoko. Kalunga apwa wakulitulaho ahambakana tulunga vosena vakusonga na mitondo, malolwa, chipwe nakala chuma. Vatu vosena vatela kuhana kavumbi na ulemu kuli Kalunga ou tengi wa vyosena. (Kwimba)
Muvwimbimbi likumi nayitanu (15) Maswalale ja Ngiteyone navanwa meya
Vaka-kuyula 7:1 - 7
VaMichane valikungulwile hamwe mangana valwenga nava Isalele. Shipilitu ya Yehova apwile ha Ngiteyone kaha asanyikile malunga vauswalale kufuma muli vaIsalele. Oloze Kalunga amulwezele Ngiteyone, “Malunga ava uli navo vanavulu chikuma. Kuchina vaIsalele navalivwimba, ngwavo etu vavene nangolo jetu tunavafungulula. Oloze jino ou ali na woma ayenga kuzuvo yenyi.” Malunga vavavulu apwile navo Ngiteyone vayile kujizuvo javo. Cheka Kalunga ahanjikile kuli Ngiteyone ngwenyi, “Uchili na malunga vavavulu lika. Jino vatwale kukalwiji kaha nangukakulweza mwakulingila.” Ngiteyone ayile navo ku kalwiji kwapwile meya vakanwe. Malunga vavavulu vanwine meya kufukama ha mambuli avo nganomu eji kunwanga kawa hakukapa nalilimi lyenyi. Oloze makulukaji atatu (300), vakiko vanwine meya na mavoko avo. Kalunga jino amulwezele ngwenyi, “Malunga ava makulukaji atatu (300) vananu namavoko avo ngunava sakula vayenga hamwe nayove mwomwo vaMichane nanguvahana mumavoko ove.” (Kwimba)
Muvwimbimbi likumi na umwe (16) Mwaswalale va Ngiteyone nava jingilika chilombo chava Michane
Vaka-kuyula 7:12 - 25
Maswalale vavaMichane vatungile chilombo chavo muchinema. Vapwile navangamela, namalunga vavavulu naumwe pimpi ahashile kuvalava, kuvula chavo. Kuvula chavo chapwile nge mikana yava mbimba makumbi hamavu. Oloze Ngiteyone apwile navakajita makulukaji atatu (300) malunga, Kalunga alwezele Ngiteyone mwakulingila. Ngiteyone ambachile jineta jakwimba nakuhana hali lunga lumwe, namumunyi mutulo yamulondo wamavokovoko. Kaha vajingulukile vaMichane chilombo chavo mukachi kaufuku. Haze vene vosena vaputukile kulikuwa namazu akukanguka, vembile jineta nakujiha yize milondo. Vatambakanyine ngwavo, “Mukwale wa Yehova na Ngiteyone!” VaMichane valikomokelele nachizungo mukachi kavo. Jino vaputukile kulijiha umwe namukwavo. Vachinyine kumeso ava Ngitenyone. Ngocho Ngiteyone jino asanyikile vakwasa jita vosena vavaIsalele. Kaha vejile nakujiha va Michane vavavulu. (Kwimba)
Muvwimbimbi wamu likumi yitanu nayivali (17) Samasone mwajiha ndumba
Vaka-kuyula 13:1 - 14:19
Omu alingile jino Ngiteyone hanafu lyehi, vaIsalele cheka vafumine kuli Kalunga. Hakulinga ngocho Kalunga ahanyine vakakuvayanjisa vaFwilishite vavayanjise mu myaka makumi awana (40) omu inahichile eyi myaka. Kalunga avahanyine cheka twamina weka amuhanyine ngolo jakulwila vaIsalele. Lijina lyenyi apwile Samasone. Shipilitu ya mwata Yehova omu ejile hali ikiye, Samasone apwile nangolo chikuma. Ikiye katewilenga kambu jenyiko. Kusuhwa chajikambu jenyi chapwile chinjikizo chakulumbununa kupwa wa kuli Kalunga. Kaha mukiko nawa mwapwile ngolo jenyi. Samasone azangile pwevo wamuliva Fwilishite. Ayile kuli visemi jenyi avalwezele, “Enu visemi jami ngumba chilenu pwevo muli vaFwilishite.” Visemi jenyi ngwavo, “Ikaze nauhonena kumbata pwevo wakufuma kumuyachi wove wavaIsalele?” Samasone kevwililileko akanyine ngwenyi, “Ngu mbachilenuyo ikiye pwevo ngunasake.” (Oloze visemi jenyi kavatachikijileko ngwavo Kalunga nazake kuzata. Na kuzangamisa vaFwilishite.) Omu likumbi limwe Samasone apwile nakuya kuli uze pwevo. Mujila alitulukile nandumba. Ngolo japwile muli ikiye jakujiha uze ndumba namavoko kaha. Mwahichile cheka makumbi hakutambuka awanyine uze mujimba wauze ndumba ajihile muli lizemo lyavapuka, nauchi. Ambachileko uchi nakulya. Kaha ayile nawa kuze kuchiwanyino chakulimbata hamwe navisemi jenyi, hakuhetako kuze kuchiwanyino. Vamunehelele vakwavo vakweze (mukiko mwayilenga jishimbi javo). Avahanyine kashimutwiji mangana vaka lumbunune ngwenyi, “Kuli muka kulya kalovokele vya kulya. Kuli muka-ngolo kwafumine viyema.” Kaha avalwezele ngwenyi kachi namingulweza omu kashimutwiji aka kalumbunukila na nangumihana makumi atatu (30) amahi na akuvwala. Oloze vachihonene kuchilumbununa. Omu vachihonene vayile kuli pwevo lyenyi ngwavo avakafweko nge pimbi ikiye hamwe natanga yenyi kuvanga vavajihe. Omu uze pwevo evwile mazu kana. Alilile nakumulembelela Samasone amulweze omu kalumbunukila, atwalililengaho lika. Samasone amulumbunwinyinecho uze pwevo. Omu vaze vakweze vevwile ngwavo jino nahanjika mwamuchano. Vamukumbulwile kutesa nachihula ngwavo, “Ika yayema nge uchi? Chika changolo kuhamba ndumba?” Shipilitu ya Yehova apwile hali Samasone hakumuholokela. Kaha ajihile makumi atatu (30) avaFwilishite ahanyine makumi atatu a mahina kuli vakweze kuze ku chiwanyino. Ahilukile nakuya ku zuvo yaise wakuzala namatoto. (Kwimba)
Muvwimbimbi wamulikumi nayitanu nayitatu (18) Samasone na vamyumbwe vakuwemesa
Vaka-kuyula 15:1 - 17
Omu mwahichile makumbi Samasone ayile cheka kuli vaFwilishite, akambate puwenyi oloze isewenu amu sombwesele kuli lunga weka. Samasone alyambile ngwenyi, “Ngunawane jino kanyinyino kamwaza kazangamishilaho vaFwilishite!” Ngocho Samasone ayile jino nakutonda vanyumbwe avawanyine vamyumbwe makulukaji atatu (300). Avakashile mazavu mazavu kumikila yavo, kumikila yavo kaha awikileko kakahya avechele vayenga mumawande ava Fwilishite atiliku. Tiliku yosena mumawande ava Fwilishite yawemene, hamwe najimbuto josena javaFwilishite. VaFwilishite kavamuzangile ou Samasoneko. Vatondelenga kumujiha. Likumbi limwe vamulukukile Samasone mangana vamujihe ambachile chifuhwa cha lumbange lwa chimbulu. Kaha vaFwilishite vakuheta kanunu umwe (1000) vavajihile nachifuhwa. (Kwimba)
Muvwimbimbi wamulikumi nayitanu nayiwana (19) VaFwilishite navamuteula Samasone jikambu
Vaka-kuyula 16:4 - 22
Samasone azangile pwevo weka muli vaFwilishite. Lijina lyehi apwile ikiye Ndelila. Vakulwane vava Fwilishite vayile kuli Ndelila nakufwete mali mangana avalweze oho hatwama ngolo ja lunga lyenyi. Jino Ndelila apwilenga lika nakuhulisa Samasone amulweze, “Oho hatwama jingolo jenyi? Na mwakuhasa kumukwachila?” Samasone amulwezele Ndelila, “Nge navangukasa namikole kanda vazachiseho lyehi jitanu najivali (7) kechi jaumuko kaha nanguzeya nanguhona jingolo nge vatu vakwavo.” Omu Ndelila atachikijile ngwenyi na mulweze muchano, alivwasanyine nava Fwilishite mangana vamuswaminyine kukapete kamuzuvo. Ndelila ayile jino kuli Samasone ngwenyi, “VaFwilishite vanahete!” Samasone ambitwile mikole yosena yize vamukashile nayo. Kavamukwachileko, echi chatwalililengaho lika, kavahashile kumukwatako. Ndelila amukashile cheka nawa Samasone mwomumwe ikiye ajimbwitwile cheka. Ndelila alingilenga mapapa kavali. Oloze vahonene kumukwata, Samasone alwezele cheka ngwenyi ngukasenu namikole omu vejilenga ngwavo vamu kwate vahonenenga. Amulwezele cheka puwenyi ngwenyi ngolo jami jatwama kujikambu. Nge namungu vindajo nakupapalila lumbambo mujikambu kushindakanyina kumbango, kaha ngolo najikuma navangukwata jino. Ndelila alingile ngocho. Kaha omu akumishile amuhindwile lunga lyenyi ngwenyi, “VaFwilishite vanahete!” Vahonene nawa. Puwenyi atwalilengaho lika nakulila kumeso a lunga lyenyi amulweze oho hatwama ngolo jenyi. Likumbi limwe Samasone alweze puwenyi ngwenyi, “Kalunga amulwezele mama natata vanguhanduleko ngupwenga kumilimo yaKalunga angu zachise. Kachi nge jikambu jami likumbi na lumwe navajiteula, ngolo jami najingufuma.” Kaha ufuku umwe omu apwile ikiye nasavala lyehi mutulo kaha Ndelila avasanyikile vaFwilishite. Vejile vamutewile jikambu josena kumutwe. Ndelila amulweze lunga lyenyi Samasone ngwenyi, “Samasone, vaFwilishite vanahete!” Samasone ahindukile oloze alivwile jingolo jauchi kahashile kuli pulululako. Kalunga amusele Samasone najingolo japwile jauchi. Ngocho jino vaFwilishite vamukashile nakumutuva meso enyi. Vamulaminyinyine mukamenga, vamuhanyinenga kuzata mulimo wa kucheka unga nalilolwa lwakuchekela. Oloze jikambu jenyi japwilenga na kusoka. (Kwimba)
Muvwimbimbi wamakumi avali (20) Samasone mwavanongesa vaFwilishite
Vaka-kuyula 16:23 - 31
Vamyata java Fwilishite vosena vawahilile mwomwo Samasone vamuhashile. Valyambile ngwavo, “Jino Kalunga ketu natusuwila lyehi ou Samasone, ou vene muka-kole wetu, mumavoko etu.” Kaha vangile chilika chachinene nakulumbila nawa uze Kalunga kavo walikombelo. Jino omu lwahetele lwola vamunehele kapuputa Samasone kumufumisa muze mukamenga vamulaminyinyinenga nakumuhaka mukachi kazuvo yavo yakuhemena. Hakumuhaka mukachi ikiye alwezele uze ngamba waka Fwilishite mangana akundamine kujipanda jize jajinene jemikilenga tembele yaKalunga kavo walikombelo. Tembele yazalile namalunga na mapwevo, navaka kuyula vava Fwilishite nawa. Muvapwile kuvula chavo vapwile vakuzomboka tununu vatatu. Na malunga na mapwevo vapwile vanatwame helu mangana vatale. Jino Samasone amulombele Kalunga ngwenyi, “Achingwanuke ami, ngujiki jise ove Mwata cheka nawa.” Haze vene Samasone akundaminyine kupanda ja yize zuvo kaha tembele yashiukile. Samasone nava myata java Fwilishite vosena vafwile. Hamwe likumbi lize afwile Samasone, Kalunga amuhanyine Samasone kuvahasa va Fwilishite. Mwomwo halikumbi lize ajihile vaFwilishite vavavulu chikuma kuhambakana vaze ajihile omu apwilenga wamutonyi. (Kwimba)
Muvwimbimbi wamumakumi avali naumwe (21) Yesu mwafumisa vashipilitu vavapi
Luka 8:26 - 39
Omu mwahichile myaka yayivulu oho va Samasone na Ngiteyone vanafu lyehi Yesu ayoyolelenga mulifuchi lya vaIsalele. Hakutombojoka ali humanganyine na lunga umwe apwilenga nava shipilitu vavapi vavavulu. Omu amumwene Yesu ou lunga alimbilile hamavu kumahinji a Yesu nakumwamba ngwenyi, “Unasake ngwove utulinge muka, Yesu, mwana ou alitulaho atwama helu Kalunga?” Vaze vashipilitu vatachikijile Yesu ngwavo mwamuchano apwa mwana Kalunga vene, ou wakulitulaho. Yesu ahanjikilile vaze vashipilitu vavapi valovoke muli uze lunga. Vashipilitu vavapi omu vafumine muli uze lunga vayile na kwingila muutanga vavangulu. Vapwile kuze kwakamwihi. Valimbilile mukalwiji ngocho vosena valondamanyine mumeya. Vatu vaputukile kumona ngwavo Yesu ali nangolo jakuhambakana Satana nahali vashipilitu vavapi vosena. Eyo, pundu vene navashipilitu vavapi navakivo vamwononokelenga ikiye. Shikaho mazu a Kalunga atulweza. Nakutanangula ngwawo Yesu atambwile ngolo josena jamwilu neji jahamavu. Ali nangolo jaku jakufumisa vashipilitu vavapi. Vashipilitu vavapi vakwechi jigolo jajinene, oloze muli jina lya Yesu kuhichila mujingolo ja shipilitu wajila vanahase kuvafumisa. (Kwimba)
Muvwimbimbi wamumakumi avali nayivali (22) Yesu mwahanga malunga vavapi muzuvo ya Kalunga
Luka 19:45 - 48; Yowano 2:13 - 21
Likumbi limwe Yesu engilile muzuvo yaKalunga yize yapwile muYelusalema. Vaka-kusekasana navakivo nawa vapwile muze. Vapwilenga nakulanjisa tunyama vakulumba. Oloze chapwilenga mangana vawanyinemo mali makwonga vatu nawa. Omu achimwene Yesu apihililile. Avambile ngwenyi, “Kalunga ngwenyi, ‘Zuvo yami nayipwanga ya kulombela oloze jino enu munayalumuna kupwa muutwamo wavihwanga naveji, hakukumisa kuhanjika mazu awa.’” Avolowelemo vaze vene vakakusekasana vavapi hamwe natunyama vaze vapwilenga nakulanjisa. Yesu mwana Kalunga. Ikiye atwama nangolo jakufumisa vatu vaka-kulinga mwamupi muzuvo yaise. Oloze va Yuleya vamwe vapwile na matoto vamuhulile ngwavo tulweze, “Nge uli na lusesa lyakulinga vyumevi!” Ikiye avakumbululwile ngwenyi, “Jihenu uno majimba wami kaha hamakumbi atatu nangusanguka cheka.” (Kwimba)
Muvwimbimbi wamumakumi avali nayitatu (23) Yesu ayoya
Mateu 27:33 - 28:30
Omu alingile nazate lyehi myaka yitatu, vaYuleya vamujihile, vamusukikile hachitondo chakusepasana. Afwile, oloze halikumbi lya muchitatu asolokela cheka wamutonyi. Kalunga amuhanyine ngolo ja kufungulula kufwa. Yesu keshi kukafwa chekako. Vatu vavavulu vamwane chikupu Yesu henyi henyi mwana Kalunga.Yesu nawa ahanjikile kuli vaka-kumukavangiza ngwenyi, “Talenu ngolo josena vananguhanejo neji jamwilu neji ja hamavu. Yenu kuli vosena, muka-valingise kupwa vaka-kungu kavangiza ami. Mukavanangule kulama vyosena vize ami ngwamilwezelenga enu. Kaha ami nangupwanga nayenu makumbi osena.” Yesu ukwechi ngolo hali Satana, shili nakufwa. Yesu kaha mukakuhana kuyoya chachihya kuli vosena vaze navamukava. Nasake etu vakakumukava tulipangilenu awa mazu amujimbu wenyi wamwaza tu vosena. (Kwimba)
Muvwimbimbi wamumakumi avali nayiwana (24) Liswalale lya Kalunga
Efwesu 6:10 - 18
Nayetu nawa tuli namukakole wa ngolo, ikiye Satana. Oloze Kalunga amutumine lyeli mwata Yesu kutulwila etu kuli ou vene muka-kole wetu Satana. Vatu vavapi vamujihile Yesu. Vashinganyekele pamo keshi nangoloko. Oloze Kalunga wakuyoya amusangwile Yesu kukufwa. Amuhonesele Satana. Yesu atuhana ngolo mangana tumwimanyine Satana. Etu twatela kupwa twaliwahisa lyehi nganomu apwa liswalale naliwahisa kuya kujita. Chatete, kuvanga etu tulivange kutachikiza Kalunga muchano wenyi nakukava muvyosena mwatulweza. Kuvanga tuzange muchano kutujinguluka etu tuvosena. Nge muhya wamujimbunda jetu kutukinga kufuma kumakuli a Satana. Twatela nawa kuhaka kulishitu naunene wenyi kupwa lukepwe hajitulo jetu. Vilinga vyetu vamwaza kavyechi kuhasa kutunginga kuli Satanako omu mwatulukuka kala lwola nakuhaka vishinganyeka vyenyi vize vyavipi mumichima yetu. Shikaho kachinge tuli muli kulishitu tuvakukingiwa nakuwaha chenyi, na unene wenyi, uze atuhana lyehi haze vene atulwilile. Tulwezenu vakwetu vosena jila yakuunda yaYesu. Chinapu nge sapato yize inatukingi kukusenukila mujijila jaSatana. Twatela kufwelela Kalunga atulame. Echi chinapu nge lukepwe lyamukingo hakutulukuka kuli Satana. Yesu mwaka atulwila lyehi kukutuzangamisa chetu hajishili na kujisonyi jetu. Echi chinafwane litepa lya chikungo, kukinga jishipilitu jetu kukufwa chahaya myaka. Kalunga mazu enyi (mukanda waKalunga) anapu nge poko yetu yauvela kuvali. Akiko jino twatela kuzachisa mukulwa na liyavolo Satana. Mu makuli enyi twatela ku shimutwila na Kalunga mu kulomba nakupwa mukulikata nenyi hamwe. Numba etu nawa tutachikize kusokoka mundungo wa Satana, mushili namukufwa chahaya myaka yosena. Yesu ikiye mwahana kuyoya chahaya myaka yosena kuli vaze navafwelela nakumuhana Kalunga kavumbi. Jino twimbenu myaso na kuwahilila nawa, nakwalisa nakulifukula, kuli Kalunga umwe kaha wamu chano.


text:
Cinguzu nyi kholo
O morcego e a toupeira
Conto Cokwe
Lago Dilolo, Província de MoxicoAngola
Contador
António Camiza Samutete
Cinguzu nyi kholo apwile masepha nyi muthu, ha maximbu anji, apwile nyi kulyendela umwe nyi mukwo ngwe yitanga ya akweze, ahetele ha maximbu a kufupha maphwo, ngwe cize munanyingika yako yetu, mukweze kexi kwita phwo nyi kamutayijile kulyi yisemi jenyi nyi kanyingikine jiko lya mwana phwo, munyaci wenyi hanji yitanga yenyi. Cinguzu kavwile yeswe ayo yamba ngwenyi phwo wayami, yami mwene munguzanga yoze ngunazange usoko kexi nyi cimwe hamwono wami, mungumbata mwazovu wami cici kulweza asoko nyi amwe. Yisemi jenyi yatungumuka, cinguzu hambata, yazanga kuhanjika nenyi mumu kalyingile cipema halyimbunga akwa yako yikulu, ayo yapwile nyi ulemu ha maximbu jenu… ngukonekenu, cinguzu yamba coco.
Aho asoko amuhicikile ukhawenyi nyiwumwe wazangile kumona amuze mukwa phami, cazangile kumumona, watwamine ukhawenyi maximbu anji, kusalyi lyikwo lyacihunda, sepha lyenyi kholo neye kacizangile yamba ngwenyi, neva yeswe, mumu yihako yiye wayihananga mitongo ximbyalyi (7) ya wanda, asako ja kholo ecile, mumu tunanyingika ngwo cinguzu mahasa kupwa nayo, kapwile ngwe mukwo watwama mumavu kanyingikine kuze maciza wanda. Waze alyifa no alyitesele asanyikine cinguzu nyi sepha lyenyi hanga ameneke nyi mukupwa umwe mulonga hanga alyisenyike, tulyisophele yetwene, mumu twavulumuna nyi kupihisa yako yetu, ceswaco cize mutumona ndo yetwene catamba kuyilulyika, yamba sepha lyenyi unanyingika…
Umbaciso wa cingunzu kuwaximbwile cinji, mumu lya fuji ya asoko cize mutukweji alyimbacile, phwo lya cinguzu yafwa cinguzu yapwa tulyiwa amulengulwile kulyi asoko yasala wikha nyi asoko ja phwo lyenyi, yena waxiha phwo lye, ndo umufete… mba cinguzu yalweza sepha lyenyi kholo, yamba ngwenyi: maximbu ano ngulyi nyi milonga, ngukwase kama… Kholo yakumbulula cinapeme, muze yiye atwama kwixi lya mavu yafula wina ndo kucipaulo ca sepha lyenyi haze apwile nyi kusa mutwe phwo lya sepha lyenyi unakafwa, mba kholo yaputuka kwamba nyi kusewula ngwe mufu unahanjika nyi kwamba ngwenyi: - Ngulyi phwo lya Cinguzu kanda nupinjisa lunga lyami mumu asoko jami anguxiha, aye kalyi mwanambala yamba coco mukwa kufwa. Muze asoko jenyi evile coco kalyingile nawa nyi cimwe xina kufunda mufu nyi kuhwisa malyilo, Kholo yambulula sepha lyenyi coco.
Muze kwapaliyika kakweji umuwikha kholo neye yapwa nyi milonga yo yene, phwo lyenyi yafwa, upi waco wakawile waze apwile nyi vundo hasoko jo, upi kuuxi kwahwa, kholo nyi kupihilyila ukhawenyi yasanyika sepha lyenyi cinguzu, muze haheta kumalyilo wato nyi ulyi eh! Eh! Eh! Kholo! Kholo! Mana! Mana! Mana! Kanda ulyila! Nyongenu kanawa mulonga awu kanda nwita nyicimwe, nyicimwe! Kholo! Nyi makwita, yami cinguzu mungwita kamumono muno mitondo ximbyali ya wanda yize Kholo anuhele yihako, mumu yami namuheleyo, yami ngunanuvila kheke kulyi munuyiwana nyi mungunwitayo, yamba ngwo cocene, cocene.
Manyonga jenyi kaalyi apema, tulyi athu a muwikha, yamba nathu ya mukwa kupwa yamba coco, cenaco capwile akwa milami nyi mbenga azangile kusopha milonga nyi kunyonga kha.